
Život potkarpatskog seljaka pun 
je briga i borba s elementarnim nt*- 
pogodama, zato i nije čudo, da je 
narodna mašta splela raznolika bića 
i postavila ih u središte svog inte- 
resa. Odatle su i njihove narodne 
priče, zadojene tim bićima, koja nose 
u sebi uzroke dobrih i zlih nastoja- 
nja i borba. Izbor takvih narodnih 
priča iz Potkarpatske Rusije, koje je 
sakupio Boris Martinović, izdala je 
Knjižnica Dobre Djece za svoje mla- 
de čitatelje, ali će ih rado čitati i 
odrasla publika, jer ih narod znade 
zanimljivo i tako uvjerljivo iznijeti. 
Na hrvatski ih je preveo Jan Spur- 
ny, a ilustrirao Kamilo Ružička. 
(Uvezane stoje 20 dinara). 



Dolje: SELJAČKA KOLIJEVKA U POLJU (Foto J. Kpl4r) 

Izvorna novela 


STAN U VILI 


Liječnik mi je preporučio, da uzmem sfan u 
vili, gdje ću naći mir za svoje živce. Neka po- 
đem rano spavati, prije spavanja neka uzmem 
mrzli tuš, ujutro neka se rano dignem i pođem 
na šetnju. 

Ja sam odista našao na brežuljku u predjelu 
samih vila divnu garsonijeru s kupaonicom. 
Prekrasan pogled, čist zrak. Hladan tuš je bio 
vrlo neugodan, ali kad sam iza tuša legao u 
krevet, činilo mi se, da su moji živci ozdravili. 
Prvi puta iza toliko godina jedamput u 9 sati u 
krevetu! Tišina; čujem samo budilicu, koja broji 
trenutke, da me probudi u 5 sati. Sjetim se, da 
sam negdje čitao, kako se može lako zaspati, 
ako se broji kucanje sata. Počnem: jedan, dva, 
tri . . . Što je to? Ura je stala? Uskoro mi je 
bilo jasno, jer sam čuo glas speakera sa radio 
stanice. Ja sam slušao kucanje sata na radiju iz 
vile nasuprot naše. Uskoro je vrlo jak megafon 
počeo da puni divljim ritmom i jakim zvuko- 
vima cijelu sobu. Skočim iz kreveta i prošetam 
po sobi. Sjetim se nečega. Da zatvorim prozor. 
Ostat ću doduše bez čistog zraka, ali je soba 
dosta velika i dobro prozračena. 

Legnem ponovo u krevet. Doduše ne mogu 
da se namjestim onako, kako sam ležao prije, 
ali i tu se sjetim, da sebi mogu pomoći sa pro- 
tezanjem. Stanem se protezati i nađem konačno 
položaj tijela, u kome bih mogao zaspati. Osje- 
ćam još uvijek, da se nijesam u tom krevetu 
udomaćio, ali ipak počnem ponovo: jedan, dva, 
tri . . . Najedamput začujem neku tutnjavu, koja 
se doskora pretvorila u glazbu. Skočim opet, 
da vidim, da mi nije vjetar otvorio prozor. Pro- 
zor je zatvoren. Ja ga otvorim i odmah mi je 
sve jasno. I naši ukućani imadu radio, i slušaju 
neku drugu stanicu. Ali sad čujem, da imadu 
radio i naši susjedi s lijeve strane. Svi imadu 
tako jake megafone, da ih ne smeta susjedov 
radio. Ovi posljednji slušaju neko predavanje. 

Šetam po sobi i mislim: da li bih zatvorio 
prozor ili da ostavim otvoren? Imao sam razlo- 
ga i za i proti. Da li da uzmem bromove tablete 
ili ne? Ima razloga za i proti. Iza duge šetnje 
i razmišljanja odlučim, da slušam liječnikov sa- 
vjet. Prozor ostaje otvoren, moji će živci otvrd- 
nuti i sviknuti se na tri radioaparata. Legnem, 
ali se sada više ni protezanjem ne mogu smje- 
stiti u svom krevetu. Premještam se lijevo i 
desno, na leđa i na trbuh, noge ispružene i skvr- 
čene, ruke na prsima i pod glavom. Ovako ne 
ide. Sad se sjetim, kako sam iza tuširanja u času 
našao prikladan položaj u krevetu, i odem po- 
novo pod tuš. 

Tuš, kakav je takav je, ali pomaže. Legnem, 
i već sam našao pravi položaj tijela. Osjećam se 
preporođen. Dva radija su već prestala svirati, 
a susjedov donosi neku laganu glazbu, koja 
uspavljuje. Sad bi sve bilo sjajno, da nisu moji 
stari neprijatelji komarči opazili, da sam imao 
tako dugo upaljeno svijetlo kraj otvorenog pro- 


zora. Kao avion leti jedan lagano oko moje 
glave. Ja se ne mičem, nego samo pripremim 
ruku, da ga udarim, kad sjedne. Uz ovoga leti 
još jedan. Sio mi je na nos. Zamahnem rukom, 
lupim i čekam. Tišina. Jednoga sam ubio, drugi 
je pobjegao, radio emisija je prestala, ali moj 
nos je počeo krvariti. Skočim brzo iz kreveta. 
Ta ne mogu zakrvariti cijeli krevet. Što bi rekla 
gazdarica? I treći put hajd u kupaonicu. 

Krv je brzo stala, ali u krevetu ne mogu naći 
mjesta. Počnem opet s protezanjem i to s do- 
brim uspjehom. Slušam, kako mi kroz noćnu 
tišinu dolazi željeni san. Nose mi ga glasovi zri- 
čaka iz zelene trave i čak me uspavljuje glas 
onoga psa, što u daljini laje. Ali taj glas nije 
jednako djelovao na pse u susjedstvu. Sad sam 
se sjetio, da na vratima svake vile ima pasja 
glava s natpisom: ču.vaj se psa. Pasji koncerat 
je počeo. I u našem vrtu je pas privezan na žici 
pa kad obilazi, žica proizvodi zvuk, koji prodire 
u kosti. Ipak ne ću da skačem iz kreveta, jer 
se ne bih mogao ponovo smjestiti. Da nije 
ušao tat u kuću? Počnem se bojati i lagano 
odem do prozora. Oprezno pogledam. Na ulici 
stoji neki zaljubljeni par i ljubezno jedno dru- 
gom šapuće. Psi laju u cijeloj okolici, ali to 
njih ne smeta. Opet šetam, sjedim i gledam kroz 
prozor. Konačno su se poljubili, ona je otišla u 
susjednu vilu, a on se lagano vratio u grad. Psi 
su se umirili. 

Sad znam, da nema druge, nego da moram 
poći ravno pod tuš, ako hoću, da nađem u kre- 
vetu mjesta. Upravo legnem, a pasji koncerat 
počinje najprije iz daljine, a onda prihvati naš 
pas. Prolazi neki auto. Dođe do naše kuće, tu 
se zaustavi, pa opet stane ružiti. Ali to već ne 
mogu podnositi i ponovno odem k prozoru. 
Auto manevrira, da uđe u garažu u susjednoj 
vili s desne strane. Čekam, da se umiri, i mislim 
da li bih išao pod tuš, ili bih pokušao da sa pro- 
tezanjem nađem svoj položaj za spavanje. Sje- 
tim se, da sad dolazi protezanje na red. I iz stra- 
ha pred tušom odlučim se na ponovo proteza- 
nje. Protezao sam se, dok nije budilica zazvo- 
nila u 5 sati. Po liječničkoj uputi ponovo pod 
tuš pa na šetnju. 

Htio sam se potužiti gazdarici, da ne mogu u 
njezinoj kući spavati, ali čim me je vidjela, stala 
mi je govoriti, da nijesam mogao doći do riječi. 
Rekla mi je, da u cijeloj kući nitko nije mogao 
spavati radi mene, jer kod mene u kupaonici 
cijelu noć voda curi. 

Kad sam se potužio svom prijatelju, on mi je 
preporučio, da kupim gramofon, da ga namjestim 
sebi krevet, pa kad god zasvira vani radio, za- 
laju psi ili dođe auto, neka ga navijem. 

Poslušao sam prijatelja. Namjestio sam gra- 
mofon uz krevet, istuširao se i legao. Čim je u 
susjedstvu zasvirao radio, ja sam navinuo gra- 
mofon i prije nego što je odsvirala cijela ploča, 
već sam spavao. Probudio šam se od laveža pasa. 

navinuo sam gramofon, ali sad nisam mogao 
odmah zaspati, jer je naš pas previše trčao, a 
onu nesretnu žicu, na koju vežu pse, ne mogu 
nikako podnositi. Odsvirao sam svoju ploču još 
dva puta, dotle se i ljubavni par razišao i ja sam 
ponovno zaspao. Kad je došao susjedov auto, ja 
sam opet odsvirao gramofonsku ploču i zaspao. 
Konačno sam čuo iza sna zvonce — to je bila 
moja budilica — navinuo sam sve u snu gramo- 
fon i sasvim zaspao. 


Probudio sam se, kad je sunce već bilo visoko. 
Pogledam na uru: 9 sati. Požurim u ured. Do- 
čeka me moj šef, pozove me u svoju sobu i reče 
mi, da je odlučio, da me otpusti, jer da u zadnje 
doba nisam za nikakav posao, a osim toga da 
dolazim u ured, kad je mene volja. 

Odem u svoj stan. Tu me dočeka gazdarica i 
otkaže mi stan, jer da cijela kuća ne može kraj 
mene spavati: jedne noći od vode, a druge od 
gramofona . . . STJEPAN URBAN 


DANAŠNJI IDEALI PREMA IDEALIMA PROŠLOSTI 


Devetnaesto stoljeće zovu stoljećem roman- 
tike. U njem su vladali ideali duha. Do neviđena 
su se sjaja razvile književnost, glazba i druge 
umjetnosti, u socijalnom i političkom životu po- 
stala je glavna misao vodilja sloboda, u gospo- 
darskom životu je golemi tehnički napredak sve 
jače vezao cijeli svijet u jednu cjelinu, a čežnja 
za vjerskom obnovom postala je sve jača i sve 
općenitija. 

Dvadeseto stoljeće razlikuje se od devetnaestog 
uglavnom u tom, što materijalizam potiskuje 
ljudski duh u pozadinu, a na prvo mjesto po- 
stavlja ideal materijalnih vrednota. Tijelo ima da 
preuzme prvenstvo nad duhom. Jagma za mate- 
rijalnim dobrima i za tjelesnim užicima najjače 
je obilježje današnjeg života. U prošlom stoljeću 
zanosila se omladina književnošću, umjetnošću, 
glazbom i drugim duhovnim vrednotama, a da- 
našnjoj omladini je glavni ideal šport. U socijal- 
nom, gospodarskom i političkom životu pada mi- 
sao slobode u svom značenju potiskivana sve 
više od samovolje grube sile, očitovala se ona u 
diktaturi pojedinaca ili socijalnih skupina. Um i 
srce, znanje i ljubav današnjem su naraštaju 
bezvrijedne, zastarjele stvari, koje treba baciti u 
ropotarnicu preživjele romantike, a mjesto njih 
dolazi na prijestolje čovječanstva obožavanje 
jake volje. Volja je sve, volja je ideal, volja je 
svemoćna. Volja treba da vlada, i to jaka volja, 
a najjačoj dakako pripada prvenstvo. Dakle za- 
kon treba da glasi: »Ja tako hoću, i tako mora 
biti, a tko ne će da mi se pokori, taj neka se 
ukloni!« Samo tako će biti potisnuto sve, što je 
prosječno — ta »baština romantičkog 19. sto- 
ljeća«, a do pravog će izražaja doći jake osob- 
nosti, jaki talenti, koji jedini imadu pravo da 
vladaju. Taj ideal, da prednost ima, tko je jači, 
nosi ime titanizam, te je u biti protivan nauci 
kršćanskoj o jednakosti sviju ljudi i o ljubavi 
kao osnovnom zakonu socijalnih odnosa među 
ljudima. Na gospodarskom i političkom podru- 
čju zamjenjuju slobodu diktature u različitim 
oblicima, te vrijednost čovjeka kao pojedinca 
pada sve niže, a zamjenjuje je obožavanje skup- 
nosti, koje vodi u dvije krajnosti: ili u komuni- 
stičko ili u nacionalističko ludovanje. 

Tu smo eto danas, čovječanstvo vrluda između 
krajnosti. Čovjek, lišen duhovnih vrednota, po- 


stao je puka bezvrijedna stvar, do koje nikom 
nije stalo. I čovjek sam osjećajući duševnu praz- 
ninu sve više potcjenjuje svoju životnu vrijed- 
nost, te se baca u vir strasti, u kojima se gomila 
crna kronika najrazličitijih ljaga na obrazu da- 
našnjega naraštaja. Materijalizam je orobivši 
ljude o vrednote duševnog života učinio iz njih 
slabiće, koji nemajući vlastite volje postaju ro- 
bovi društvenih nametnika, što dolaze u ime neke 
jake volje, da zaslijepljenima, zamažu još više 
oči crvenom, crnom, smeđom ili možda još ko- 
jom drugom bojom, a nezaslijepljenima da po- 
kažu, što je kadra pesnica . . . 

Što je ljepše i bolje: nekadanja romantika, 
koja je vodila čovječanstvo k idealima ljubavi 
i slobode, ili današnji materijalistički titanizam, 
koji na pjedestal ideala postavlja bezobzirnu se- 
bičnost i grubu samovolju? Devedeset postotaka 
ljudi ne bi se danas usudilo na to pitanje iskre- 
no odgovoriti iz straha pred porugljivim smi- 
ješkom, kojim bi od onih, što se daju nositi 
strujom današnjega doba, moglo biti popraćeno 
tako »nesavremeno shvaćanje današnjeg živo- 
ta« ... Dr J. A. 





HUCULKE IZ ISTO t NE POTKARPATSKE RUSIJE 
na sjenokoši na planinskoj livadi 
Foto ing. Leopold Machdček 

Naš roman JANINA PJESMA 


(Nastavak) 


ENGLESKI NAPISALA FLORENCE |L. BARCLAY — PREVODI VOJMIL RABADAN 


A kađ rekonvalescent počne da ustaje i da 
hoda, pobrinite se, da ne primijeti, kako je nje- 
gova bolničarka malo viša od njega. I još nešto, 
Jane, pošto mi se čini nemoguće, da netko ne 
bi prepoznao vašu ruku, ako ju je jedanput dr- 
žao u svojoj, savjetujem vam, da već od početka 
izbjegavate rukovanje s njime. Ali sve ove mjere 
opreza ne pomažu nimalo proti najvećoj od svih 
poteškoća — vašemu glasu. Možete li vi i začas 
pretpostaviti, da ga on ne će prepoznati?« 

»Vi mi morate pomoći,« zamoli Jane. »Po- 
učite me, kao što biste me mogli uputiti, da sam 
prava sestra Rosemary Gray, i da su naši glasovi 
začudno slični jedan drugome.« 

Liječnik se nasmiješi. 

»Draga sestro Rosemary,« reče, »ne čudite se, 
ako naš bolesnik primijeti neku veliku sličnost 
između vašega glasa i glasa jedne naše zajed- 
ničke prijateljice. Mene samoga to neprestano 
iznenađuje.« 

»'Uistinu, gospodine?« upita Jane. »A mogu 
li da znam, kojem je to glasu moj toliko sličan?« 

»Glasu poštovane Jane Champion,« odvrati li- 
ječnik smiješeći se. »Poznajete li je?« 

»Vrlo malo,« izjavi Jane, »ali nadam se, da 
ću je u najskorije vrijeme bolje upoznati.« 

1 udariše oboje u smijeh. 

»Hvala vam, Deryck, sad znam, što treba reći 
bolesniku. Ali kako je to strašno, da se Gartha 
može prevariti! Gartha, u koga je pogled bio 
tako prodiran . . . Hoću li imati hrabrosti da izdr- 
žim tu ulogu?« 

»Ako vam je stalo do vaše i do njegove bu- 
duće sreće, uspjet ćete,« odgovori energično li- 
ječnik. 

Oboje su ustali. Stojeći pred ognjištem izmi- 
jenili su dug pogled. 

»Prijatelju,« prozbori Jane ganuto, »vi ste pra- 
ma meni bili tako dobri i vjerni. Dogodilo se 
što mu drago, bit ću vam vječno zahvalna.« 

Liječnik se sagne i dotakne usnama Janinu 
ruku. 

lllllllllllllllllllllllllllllllllllllllllllllllllllllliilliililllllllllllllli 

^Najteže je pronaći početak 
satne bolesti! 

Glavno je kod svake bolesti sam početak, jer je 
svaka bolest u početku ozdravljiva. Cesto se događa, da 
čovjek dođe liječniku odmah, čim nešto osjeti, i ovaj 
mu konstatira, da mu je bolest već zastarjela, a da on 
sam o njoj nije ništa ni znao! (Podmukle su bolesti. Radi 
toga najbolje je stalno paziti na zdravlje i spriječiti 
širenje bolesti, dok zapravo čovjek i ne zna još za nju! 
To je jedino moguće redovitim pićem čuvene 
RADENSKE mineralne vode.* Osobito, ako se ne- 
lagodno osjećate, ali ako liječnik ne može ništa pronaći, 
a Vi osjećate, da Vam nešto manjka, odmah počnite 
redovito piti RADENSKU kiselicu! — Opširnu 
brošuru o Radenskim vodama dobijete badava: Kupa- 
lište Slatina Radenci. 

iiiiiiiHiiiiiiiiiiiifiiiiiiiiivmiiiiiiimiiiimiiiiiiiiiiimiiiiiiiiiii 


»Ja sam vam iskreno privržen,« reče jedno- 
stavno. 

U teškim danima, koji su nakon toga slijedili, 
Jane je najednom našla utjehe misleći na te jed- 
nostavne riječi. 

XVII 

SESTRA ROSEMARY NASTUPA 

Sestra Rosemary prispjela je u Gleneesh. Kad 
se našla sa svojim kovčegom na peronu male 
ladanjske stanice, bilo joj je pri duši, kao da je 
pala s oblaka i posumnjala je gotovo na čas u 
svoj identitet. 

Jedan je automobil čekao pred stanicom. Jane 
se uspne u nj, i kola krenuše planinskom ce- 
stom. 

Oko nje se širila pustoš na milje daleko. Do- 
kle je pogled sezao, sami vrijes i hridine. Jane 
je sve jače osjećala dojam, da je prenešena u 
neki novi svijet, a potpuna nepažnja šoferova 
prema njoj ulila joj je utješljivu sigurnost, da 
je uspjela potpuno uvjerljivo prikazati svoju 
ulogu. 

Često je slušala govoriti o starom Garthovu 
zamku u sjevernim krajevima, ali nije ipak oče- 
kivala ni takvu veličanstvenu slikovitost ni ta- 
kav impozantan izgled. 

Dok se auto uspinjao obronkom planine, Ja- 
ni se učinilo kao da čuje zvučni glas Garthov, 
kako joj pod kedrom u Overdene-u govori: »Ra- 
do bih vam pokazao Gleneesh; pogled, koji se 
pruža sa terase, borove šume i pustare zacijelo 
bi vam se svidjele.« I govorio je još, da će sa- 
zvati goste i umoliti i nju, da im se priključi, a 
ona je prihvatila! A sada je vlasnik tog lijepog 
imanja slijep, a ona prelazi preko praga Gle- 
neesha bez znanja gospodareva i krijući se pod 
tuđom ličnošću. Kako će sve to svršiti? 

Garthov ju je komornik dočekao na ulazu: 
taj je čovjek došao u Garthovu službu pred ne- 
pune tri godine i vjerojatno je nije poznavao iz 
viđenja. 

Jane zastade nasred starinskog halla ogleda- 
vajući se, kao što je uvijek radila, kad je po prvi 
put došla k nekim znancima. A onda najednom 
primijeti, da je Simpson već na polovici stubišta. 
Bolničarka opomene samu sebe, da mora bez 
oklijevanja poći za njim. Požurila se dakle, a 
gore ju je primila stara Margery. Jedan sami 
pogled na ozbiljno i blago lice, koje je bilo na- 
borano, a ipak svježe, jer se zdravlje i visoka 
starost lijepo stopilo na njemu, i Jane je odmah 
prepoznala vjernu Garthovu služavku. Pošla je 
pokorno za gazdaricom do lijepe sobice, koja je 
bila priređena za nju, pohvalila kreton, odgovo- 
rila na pitanja u vezi sa svojim putovanjem i 
priznala, da bi vrlo rado jela, ali još radije se 
okupala, ako je moguće. 

... A sada, pošto se okupala i založila, Jane 
je stajala do prozora svoje sobe diveći se pre- 


782 


krasnom pogledu i očekujući dolazak kućnoga 
liječnika, koji je morao da je predstavi Garthu. 

Obukla je svoju najsvježiju, ali i najpraktič- 
niju izgledom uniformu, modru platnenu halji- 
nu s bijelim ovratnikom i orukvicama te pregaču 
sa širokim džepovima i kapicu škole sestara po- 
moćnica, gdje je nekada vršila praksu. Nije ka- 
nila, da tu kapicu i ubuduće nosi, ali danas nije 
htjela da propusti ništa, što bi joj u očima dok- 
tora Mackenzia moglo dati čisto službeni iz- 
gled. Osjećajući, da joj stroga linija tog odijela 
ističe visoki stas usprkos niskih peta, očekivala 
je ponešto uzbuđeno prvi pogled, što će joj ga 
dobaciti škotski liječnik. 

I najednom ugleda u daljini lagana kolica na 
dva točka, gdje se hitro primiču. Jedan je čo- 
vjek upravljao njima, a mali »groom« sjedio je 
otraga. 

Njezin je čas kucnuo. 

Jane padne na koljena i zamoli nebo, da je 
nadahne. Toliko je razmišljala, da joj se u glavi 
sve pobrkalo. Čak i milo 'lice Garthovo postalo 
je mutno. Tek jedna činjenica ostala je jasna: 
do nekoliko časaka povest će je u sobu, gdje on 
trpi. Ona će vidjeti to ljubljeno lice, ali on ne 
će vidjeti njezino, a ona mora čak nastojati, da 
mu sakrije svoj identitet. 

Kola su iščezla iza zadnjega zaokreta. Jane 
ustane i počeka. Najednom se sjeti dviju reče- 
nica iz razgovora s Deryckom. »Hoću li imati 
hrabrosti, da odigram svoju ulogu do kraja?« 
rekla je ona. A prijatelj joj je vatreno odgovo- 
rio: »Ako marite za svoju i njegovu buduću sre- 
ću, izdržat ćete.« Netko je pokucao na vrata. 
Jane ode da otvori. Simpson je stajao na pragu. 

»Doktor je Mackenzie u biblioteci, sestro«, 
reče, »i želi da vas vidi.« 

»Hoćete li dakle biti tako ljubezni i povesti 
me u biblioteku?« odgovori sestra Rosemary 
Gray. 

XVIII 

NAPOLEON PUSTARA 

Stojeći na medvjeđoj koži, naslonjen leđima 
na kamin čekao je doktor Mackenzie poznatiji 
kod svojih prijatelja pod nazivom »doktor Rob« 
ili »stari Robbie«. 

Jane se našla pred niskim debeljuškastim čo- 
vuljkom, koji je nosio trošni prsluk od vidrina 
krzna i preširoki ogrtač svijetle boje. Držanje 
je liječnikovo bilo napoleonsko: kratke nožice 
raširene, ruke skrštene na prsima, ramena po- 
dignuta. Ali lice naprotiv nije imalo ništa olimp- 
sko niti impozantno. Kad su se žive svijetlopla- 
ve očice okrenule k nekome, iščezle bi pod ču- 
pavim obrvama riđe crvene boje, od kojih se 
jedva razabirahu one dvije svijetle, kao tirkiz 
plave točkice. 

Kad je Jane unišla, liječnikove su oči piljile 
u neko otvoreno pismo, za koje je Jane pogodi- 
la, da će biti Deryckovo, pa nije odmah podigao 
pogleda. Kad je to učinio, Jane je primijetila, 
da se začuđeno lecnuo. Otvorio je usta, da ne- 


što kaže, ali ih je opet zatvorio ne rekavši niti 
riječi i nastavio je da čita Deryckovo pismo. 

Jane je čekala šuteći pokorno i svladavajući 
teškom mukom svoje uzbuđenje. 

Konačno čovuljak podigne ponovo oči k Jani. 

»Sestra?« reče upitnim tonom. 

»Rosemary Gray«, odvrati s počitanjem Jane. 

Učinilo joj se, kao da ima pokus neke uloge 
u Overdene-u: začas će vojvotkinja lupnuti o 
parket svojim štapom opominjući je, da govori 
glasnije. 

»Ah!« usklikne doktor Mackenzie, »razumi- 
jem . . .« 

Nastade šutnja. Liječnik je promatrao bolni- 
čarku od pete do glave oštrim pogledom. Kona- 
čno izusti: 

»I tako ste nam eto stigli, sestro Gray?« 

Jani je odlanulo videći, da se u liječnikovoj 
glavi očito nije porodila nikakva sumnja o nje- 
zinom identitetu. 



HUCULSKA ŽENA IZ g PJO^T K[ARPAT[SKE RUSIJE 

»Da, gospodine, stigla sam.« 

Opet stanka, a doktor Mackenzie prihvati: 

»Vrlo me veseli, što ste došli, sestro Gray.« 

»I ja sam sretna, što sam stigla,« odgovori 
Jane ozbiljno. 

Mala se komedija odvijala, i Jane je gotovo 
očekivala, da će čuti, kako joj vojvotkinja odo- 
brava iza kulisa prigušenim povicima. 

Najednom se liječnik okrene naglo k njoj, i 
prodiran pogled plavih zjena probode ponovo 
Janu, dok je on počeo da hitro govori. 

»Ako sam dobro razumio, miss Gray, vi ste 
došli da njegujete duh bolesnika više, nego li 
tijelo. Ne trudite se da mi išta tumačite. Mene 
je obavijestio sir Deryck Brand, koji je propisao 
sestru-tajnicu i izabrao vas. Ja se potpuno sla- 
žem s tim receptom i dozvolite mi da domet- 
nem, da se divim izboru sredstva.« 

Jane se šuteći nakloni. 

»Mislim nadalje, miss Gray, da vam više nemam 
mnogo reći u pogledu postupka s bolesnikom,« 
nastavi čovuljak. »Sir Deryck zacijelo vas je 

potanko uputio. Najvažnije je zasada pomoći 
bolesniku, da se počne pomalo zanimati za vanj- 
ski svijet. Oni, koji iznenada izgube vid, dolaze 
u iskušenje, da se utope u neki unutarnji svijet, 
svijet uspomena, povraćanja u prošlost, žaljenja 
i maštanja, — što je u stvari jedini vidljivi svi- 
jet za njih.« 

Jane se trgne: zanimanje i pažnja probudiše 
se u njoj. Taj mali ekscentrični Škot može ko- 
načno da je nauči koješta. 

»Jest,« reče, »budite tako ljubazni i dajte mi 
nekoliko uputa!« 

»Dakle,« nastavi doktor Mackenzie, »u tome 
je zasada poteškoća sa gospodinom Dalmainom. 
Čini se, da je nemoguće pobuditi kod njega i 
najmanje zanimanje za vanjski svijet. Odbija 
da primi posjete, ne će, da mu se čitaju njegova 
pisma. Satove i satove ne izusti niti riječi. Kad 
ne bi govorio sa mnom i davao neke neophodne 
naloge svojemu komorniku, mogli biste pomi- 
sliti, da je bolesnik izgubio i 'Sposobnost da se 
izražava zajedno sa blagodati vida. Ako on oči- 
tuje želju da razgovara u četiri oka sa mnom, 
kad uđemo k njemu, ne odlazite iz sobe! Otiđite 
do vratiju, kao da ste tobože izišli, i povratite 
se natrag. Želim, da ustanovite, da je on, ako 
hoće, potpuno sposoban da načini neki napor. 
Vaša najvažnija dužnost, sestro Gray, bit će: 
pomoći mu iz dana u dan, da se opet priljubi 
životu, životu slijepca doduše, ali taj život ne 
mora nužno biti neradin. Sada, kad je svaka 
opasnost upale minula, može da ustaje, da se 
kreće, da uči upravljati sobom pomoću sluha i 
opipa. Bio je zanimanjem umjetnik: ne će više 
slikati, ali on posjeduje i drugih darova, koji 
mogu da posluže umjetničkoj naravi, da se 
iživi.« 

Liječnik najednom ušuti, a onda se hitro kao 
munja osvrne na Janu i dobaci joj jedno pi- 
tanje: 

»Je li on glazbenik?« 

Ali Jane je bila na oprezu. 


NJEGA LICA I PUTI 

Beznjege jest mladost rugoba trajna, 
Sa njegom jest mladost ljepota bajna 

Razlika u izgledu istog lica: 


Bez njege Prolazna njega Redovita njega 

Kroz stoljetna iskustva preporučamo za njegu lica ono 
što je uistinu najbolje za njegu masnog lica, a to jest 

MANDULA CREMA ZA LICE 

koja čisti lice od nabora, bobuljica, prištića, iišaja 
i od sunčanih pjega. Cijena lončića Din 15*—. Novo- 
derma sapun Din 10’—. Proizvodi i stavlja u promet 
stara g. 1599 osnov. KAPTOLSKA LJEKARNA SV. 
MARIJE, Ijek. V. Bartulić, Zagreb, Dolac kraj Tržnice 


»Sir Dervck nije me o tome obavijestio, dok- 
tore Mackenzie; nije mi poznato, da li je go- 
spodin Dalmain glazbenik.« 

»Ah, tako . . .« promrmlja mali liječnik. »Mo- 
rate se pobrinuti, da to otkrijete. U vezi s time, 
recite mi, sestro, svirate li vi na glasoviru?« 

»Nešto malo,« odgovori Jane. 

»Tako . . .« nastavi liječnik. »A zacijelo i pje- 
vate pomalo?« 

Jane potvrdi. 

»U tom slučaju, draga moja gospođice, ja 
vam izričito propisujem, da ni za živu glavu ne 
zasvirate nimalo ni ne zapjevate nimalo pred 
gospodinom Dalmainom. Mi, koji dobro vidimo, 
možemo podnijeti, da nam ljudi, koji sviraju 
nešto malo, pokažu, kako malo znaju svirati, 
jer možemo da gledamo oko sebe i da mislimo 
na nešto drugo. Ali slijepac, koji posjeduje osje- 
tljivu dušu umjetnika, mogao bi poludjeti radi 
takva eksperimenta. Ne smijemo se izlagati toj 
opasnosti. Žalim, što moram da ispadam prilično 
neučtiv, ali dobro bolesnika preče je od svakog 
drugog obzira.« 

Jane se nasmiješi. Škot je počeo da joj se 
sviđa. 

»Čuvat ću se,« reče, »da ne sviram i ne pje- 
vam pred gospodinom Dalmainom.« 

»Izvrsno,« prihvati liječnik. »Ali dozvolite 
da vam prišapnem, što biste mogli učiniti. Po- 
vedite ga do glasovira. Posjednite ga tik uz 
glasovir, na čvrsto sjedalo, gdje će se osjećati 
siguran. On će lako napipati note; pustite ga, 
nek dade duši oduška slažući skladne zvukove. 
To će ga divno zabaviti čitave satove. Pa ako 
je on uistinu glazbenik, kako me prisutnost 
ovoga glasovira uvjerava, može da počne tu 
vježbu odmah, prije nego li ga pritisne učenje 
Braille-va sistema ili drugih metoda za obuku 
slijepaca. A sada, sestro Gray, prva nam je 
dužnost, da vas predstavim bolesniku!« 

Jane osjeti, da joj je krv nestala iz lica i 
navrla užurbanim kucajima prema srcu. Ali sa- 
čuvala je hladnokrvnost i počekala šuteći. 

Doktor Mackenzie pozvoni. Pojavio se 
Simpson. 

»Bocu sherry-a, čašu i nekoliko keksa,« za- 
traži liječnik, 

Simpson iščezne. 

Doktor Robbie ostade stajati čupajući srdito 
riđi brk i gledajući napolje. 

Simpson se opet pokaže, položi mali poslu- 
žavnik na stol i ode zatvorivši pažljivo vrata za 
sobom. Liječnik nalije čašu sherry-em i primakne 
stolicu k stolu. 

»A sada, sestro,« naloži, »sjednite, popijte to 
vino i pojedite jedan keks.« 

Jane se branila: 

»Ali, doktore, ja uistinu nikad . . .« 

»Naravno, ja sam uvjeren, da vi nikada ne pi- 
jete vina u jedanaest sati ujutro,« reče. »Ali 
danas ćete vi to učiniti: ne gubite vrijeme, da 
se o tome prepirete. Vi ste čitavu noć proveli na 
putu, a sad ćete doći pred vrlo žalostan prizor, 

koji će biti velika kušnja za vaše živce i vašu 
osjetljivost. Sad ste sa mnom imali mučan raz- 
govor i zahvaljujete Bogu, što je svršen. Ali još 
ćete s većim žarom zahvaliti nebu, kad iskapite 
taj sherry. Osim toga, vi stojite već prilično 
dugo. Mnogo ćete se čvršćim korakom uspeti 
stubištem, sestro Rosemary, ako sjednete pet 
časa za taj stol.« 

Jane posluša. Bila je dirnuta i skromnija. Ko- 
načno, pod tim prslukom od vidrina krzna kuca 
sućutno srce, a ta neobična, gotovo neprijatna 
vanjština krije razumno shvaćanje ljudi i ži- 
vota. Dok je ona uzimala laganu okrepu, mali 
je liječnik hodao ovamo onamo kao pčela. Či- 
nilo se, kao da je zaboravio na njezinu prisut- 
nost, ali točno u onaj čas, kad je Jane odložila 
praznu čašu na poslužavnik, on se okrene, pređe 
sobom i položi ruku na Janino rame. 

»A sada, sestro,« reče, »slijedite me gore i u 
prvom redu razgovarajte sa mnom, koliko je 
najmanje moguće. Ne zaboravite, da svaki novi 
glas, koji probije grobnu šutnju i crni mrak, 
zadaje bolesniku neku stravu. Govorite malo i 
govorite tiho, a svemogući Bog nek vam dade 
takta i razbora!« 

U čudnovatoj maloj silhueti, koja je pred Ja- 
nom išla stubištem, bilo je dostojanstva i aukto- 
riteta. Slijedeći liječnika Mackenzi-a Jane je 
osjetila, da se moralno oslanja na njega, dat je 
on podržaje i jača. Neočekivani zaključak po- 
sljednje rečenice, tako starinske oblikom, da je 
bila pravi vapaj k nebu, ulila joj je novu hra- 
brost. »Nek vam svemogući Bog dade takta i 
razbora,« rekao je. A zacijelo nije ni izdaleka 
pomišljao, koliko je to njoj bilo potrebno. 

Odlučnim i nečujnim korakom Jane pođe za 
doktorom Mackenziem i uniđe u sobu, gdje je 
Garth ležao nemoćan, slijep i izobličen. 

XIX 

GLAS U MRAKU 

U osunčanoj sobi Jane je u prvi mah ugledala 
samo smeđu glavu na jastuku. 

Ne znajući ni sama zašto, ona je tu sobu zami- 
šljala mračnom, zaboravivši, d& su Garthu noć 
i dan jednaki, pa nije bilo razloga, da se bolesni- 
ku uskrate dobrotvorne zrake, koje ozdravljuju 
i jačaju. Bio je zatražio, da mu odvuku krevet u 
kut, koji je najdalje od vratiju, kamina i pro- 
zora, i da ga smjeste lijevom stranom uza zid, 
tako da može dohvatiti rukom stijenu, kad se 
okrene i osjetiti, da je zaštićen od svakog nevi- 

Slika desno: 

UNUTRAŠNJOST SELJAČKE* >KUĆE 
U POTKARPATiSKOJ RUSIJI 
Obje slike foto ing. Leopold Machaček 

dljivog pogleda, koji bi ga mogao promatrati. 
Ležao je tako okrenut i nije se maknuo, kad su 
oni unišli. 

Mila smeđa, glava na jastuku: to je bilo sve, 
što je Jane ugledala u prvi mah. Zatim je raspo- 
znala desni lakat zabačen malo unatrag u pla- 
vom svilenom rukavu noćne haljine i bijelu 
smršavljelu ruku, koja je nepomično ležala na 
pokrivaču. Jane turi svoje ruke iza leđa. Previše 
je bio jak nagon, da se baci na koljena kraj 
toga kreveta, da stisne svojim snažnim dlano- 
vima tu bijednu ruku i da je obaspe cjelovima. 
Ah, zacijelo, zacijelo bi se tada smeđa glava 
osvrnula na nju i mjesto da traži zaštitu u beš- 
ćutnom zidu, zaklonila bi se u beskrajnu njež- 
nost njezina zagrljaja. Ali u očima joj zašumi 
glas Deryckov, miran i ozbiljan: »Ako vam je 
stalo do vaše i njegove buduće sreće . . .« 

Liječnik Mackenzie pristupi krevetu i dirne 
prijateljskom gestom Garthovo rame. A onda 
stade da govori začudno meko svojim hrapavim 
glasom, tako prijazno, da je Jane jedva prepo- 
znala čovjeka, koji ju je maločas puno pola 
sata ispitivao tako osornim i autoritativnim to- 
nom. 

(Nastavit će se). 



KAKO SAM PORTRETIRALA DON FRANU BULIĆA 


Južni nas je dio naše domovine već dugo 
upravo magičnom moći privlačio te se otputi- 
smo moj suprug i ja lanjske godine put Splita. 
Možda su gornje vode našeg Jadrana ljepše, ali 
ja sam željela samo dolje — k tebi, dragi moj 
Splite! Kako me je privlačio svaki kamičak tvoj, 
jer si pun ljepote, krcat bogatstvom naše slavne 
prošlosti! Tako sam željela po naravi slikati 
more i Split! Nikad nisam mislila, da ću, kad 
vidim Split, mjesto njega risati — što mislite, 
koga? Dragog našega, nikad nezaboravljenog 
don Franu Bulića! 



DON FRANE BULIĆ 
Naslikala Zorka Sever 


Kako smo se nagledali etnografskog muzeja, 
koji je pun ljepota svake ruke, odlučismo se za 
arheološki muzej. Ali, kako se ugodno iznena- 
dismo, kad prispjesmo na predavanje samog don 
Frane Bulića! Dotada ga nismo poznavali, ali ti- 
pično njegovo lijepo i umno lice odmah ga je 
odavalo, te oboje usklikosmo: »Ta to predaje 
sam glavom don Frane!« Kako bijasmo radosni, 
da stno mogli biti dionici njegova predavanja! 
Baš je bila velika skupina Bosanaca Muslimana 
iz Duvanjskog polja i više odlične splitske — 
starije gospode, koji su bili nekada njegovi đaci. 
A don Frane tumači »sveto kamenje« i kao da je 
za katedrom, svakim časom pokaže na koje 
svoje »staro đače« i pita: 

»A te godine, što je bilo?« 

A gospoda se smješkaju svome dobromu pro- 
fesoru i odgovaraju na pitanja — kao i »onda« 
u škotskoj klupi. Nato će don Frane: 

»Dobro! a što je bilo te i te godine?« pa po- 
kaže opet na koje svoje »staro đače«. I tako re- 
dom. 

Bilo je i smijeha, a vrijeme nam je kraj duho- 
vitog i zanimljivog njegova govora upravo stre- 


limice jurilo. Dragi naš don Frane pun humora 
tako je zaslađivao svoje predavanje, da je podne 
već dobrano poodmaklo, a nitko ni ne misli, da 
ode na ručak. 

Pokazivao nam je nadgrobni natpis kraljice 
Jelene, koji je otkrio i od 90 zdrobljenih koma- 
dića sastavio kao najstariju i najvredniju hrvat- 
sku svetinju, pa sarkofage prvih kršćana (neki 
osobito lijepi prikazuju Mojsija, potop Egipćana,, 
kako Židovi prelaze preko Crvenog mora itd.), 
onda Krista kao dobrog pastira, Crkvu Kristovu 
u obliku žene, koja drži dijete, a oko nje mnogo 
ljudi. 

Veli don Frane: »A znate li što je ovo i što 
ova žena drži? To vam je već onda značilo soci- 
jalnu skrb!« 

I dok je don Frane tako predavao, naslonim 
se iza jednog kamenog stupa — i uhvati me 
neodoljiva želja, da pokušam nacrtati njegov 
portret — baš ovakvog — u onom starom, kako 
i sam reče, pedesetgodišnjem slamnatom šeširu. 
Srce mi je radosno kucalo, jer mi je crtanje išlo 
brzo od ruke. 

Kako rekoh, bio je već skoro jedan sat iza po- 
dne i bilo je već doba, da se raziđemo. Ali — ne 
može se don Frane svojih slušača riješiti. Ne mo- 
že, dok se svakome za spomen nije potpisao. 

Izvučem se i ja iza stupa i pristupim s riječima: 

»Presvijetli, molim, potpišite se i meni!« 

I pružim mu sliku, koju sam nacrtala. A on 
pogledne mene, pa nacrtani lik i tako se vedro 
nasmije, pa reče: 

»A hoćete 1’ to meni dati?« 

»Ne,« rekoh, »ovu sličicu rado bih za spomen 
ostavila sebi. Ali ako želite, da jednu takvu sli- 
ku naslikam i vama, učinit ću to vrlo rado!« 

A on je to rado prihvatio. Pitao nas, kako 
dugo ostajemo u Splitu i pozvao nas za 4 sata 
popodne k sebi. Naravski, ispod moje sličice se 
potpisao. 

Radosnim srcem otputismo se po podne k don. 
Frani. Nismo ga trebali dugo čekati. Obukao je 
lijepu — novu »reverendu« i reče pun humora: 

»Kako vidite, ja sam se već udesio!« 

Oh, kako mi je srce kucalo, kad sam ga ri- 
sala, jer morate znati, to je prvi puta, što se 
ovako javno raskuražih, ali zato se tako voljka 
osjećah, jer sam ga zbilja pogodila i jer je — 
što je glavno — njega sličica zadovoljila. 

A kako nas je ljubazno primio i počastiof 
Vodio nas u svoju divnu i ogromnu knjižnicu 
neprestano nam tumačeći ovo i ono. Zadržao 
nas. je do 8 sati na večer kod sebe. Bilo je to 8. 
rujna prošle godine. Tko bi bio slutio, da ne će 
proći ni godina dana, kada ga više ne će biti 
među živima. A kako je mlado i svježe bilo ono 
klasično njegovo lice! Nitko mu ne bi bio rekao, 
da će 4. listopada navršiti 87 godina. A osam- 
desetosme eto nije više dočekao na zemlji . . . 

Vječna ti slava, veliki hrvatski sine, ti roda 
našeg diko! ZORKA SEVER 

POTKARPATSKA RUSIJA 


Potkarpatsku Rusiju, najistočniji đio republike 
čehoslovačke, bez sumnje treba ubrojiti među 
najzanimljivije krajeve Evrope. Ime te zemlje 
potječe djelomično od njenog zemljopisnog po- 
ložaja (kroz najveći dio zemlje prolaze glavni 
lanac i izdanci Poloninskih Karpata), a djelo- 
mično od njenog rusinskog (maloruskog) sta- 
novništva. 

Politički bila je današnja Potkarpatska Rusija 
u okviru Madžarske sve do godine 1919. Otada 
pripada po dobrovoljnom pristupu, ugovorenom 
sa predstavnicima domaćeg rusinskog puka i ise- 
ljenika u Americi, k češkoslovačkoj republici. 
Svojim pripojenjem k Čehoslovačkoj dobila je 
Potkarpatska Rusija i današnje svoje ime (ofici- 
jelnog imena za madžarske vlade nije imala). 

Obzirom na zemljopisne prilike bavi se najveći 
dio Rusina pastirstvom, poljodjelstvom i drvo- 
djelstvom. Nepregledne »polonine« (pašnjaci), 
pokrite visokom svježom travom, goste po cijelo 
ljeto stada ovaca, krava i malih huculskih konji- 
ća, koji se sa bistrinom i spretnošću divokoza 
penju po karpatskim bregovima, te tako u onim 
izoliranim krajevima predstavljaju jedino saobra- 
ćajno sredstvo. Pastirstvo cvate u najvećem di- 
jelu Potkarpatske Rusije, a poljodjelstvo tek u 
dolinama nekojih rijeka, osobito Tise. Obzirom 
na vanredno bogatstvo šuma zanima se, kao i 
pastirstvom, velik dio žiteljstva drvodjelstvom. 

Ova zemlja visokih gora, zelenih »polonina«, 
divljih gorskih brzica, gustih, neprolaznih prašu- 
ma danas je još uvijek jedno sigurno zaklonište 
pred kaotičnim tempom našeg stoljeća i neiscr- 
pljivo vrelo svježih i divljih prirodnih ljepota 

Ima mnogo melankolije u plavim širokim vi- 
dicima sa karpatskih vrhunaca, mnogo svježeg 
i buntovnog u njenim rijekama sa kristalnom 
prozirnom vodom i mnogo tople poezije i me- 
koće u svirci pastirskih dvojnica na »poloni 
nama«. 

Duša karpatskog Rusina je takva kao priroda, 
koja ga okružuje. Sad sjetna kao večer na »po- 
lonini«, sad obijesna i prkosna kao karpatske 
rijeke, koje s vodopadima skaču sa strmih strana. 

Kad uz neobične prirodne ljepote spomenemo 
i originalne kulturne elemente Potkarpatske Ru- 

Slika desno: 

SELO U POTKA R PAT SK OJ RUSIJI 
Saldaloš u dolini rijeke Tise, značajni krovovi, ispod kojih oko kuće 
vi$e u grozdove nanizani kukuruzi u klipovima, a između kuća strše 
đerme seoskih bunara 
Foto ing, Leopold Machaček 


sije, kao što su njena narječja, šarolike nošnje, 
zanimljivi patrijarhalni običaji, narodne pjesme, 
seljačka umjetnost, kojoj osobitu granu čine 
slikovite drvene »cerkve«, keramika i rezbarije 
itd., vidimo, da ta u svakom pogledu zanimljiva 
zemlja može jednako zadovoljiti planinara, koji 
čezne za tihom samoćom i veličanstvenošću go- 
ra, kao i zemljopisca, etnografa, filologa, šu- 
mara, inženjera, slikara i — pjesnika. 

JAN SPURNY 

OTKUDA VATRA U KREMENU? 

Ukrajinska narodna priča 

Na početku svijeta nije bilo vatre. Istom kad 
su anđeli sagriješili i došli u pakao, izmislili su 
je ondje, da imadu u čem peći grešne duše. A kad 
je Isus stao sa svetim Petrom obilaziti po svije- 
tu, vidjeli su, da je ljudima zlo bez vatre. 

Idu oni jednom i opaze, kako je vrag kraj 
puta naložio vatru i kraj nje se grije. Sjednu i 
oni k njemu i upuste se u razgovor. 

Sv. Petar je uza se imao štapić te ga je turio 
u vatru. Kad je počeo goriti, skoči on i stane 
bježati, da ljudima odnese malo vatre. Ali ni 
vrag nije glup: i on se dade u potjeru za Petrom 
sve vičući: 

» Vrati mi vatru! Zašto si mi je ukrao?« 

Kad je sv. Petra već bio skoro dostigao, vikne 
Isus Petru: 

»Baci štapić na kamen!« 

Petar učini tako. I premda je vrag uzeo šta- 
pić, vatra je ostala u onom kamenu. A taj kamen 
bio je kremen. I otada ljudi sebi krešu vatru iz 
kremena te je imadu toliko, kolikogod je hoće. 

Književnost 


Narcis Jenko: OBITELJ VOJVODE 
HRVOJA, historijski roman, prvi dio, 
ilustrirao Gabrijel Jurkić, izdala 
Knjižnica Dobrih Romana, knjiga 
68., Zagreb 1934., str. 244, cijena 30 
Din, uvezan 40 Din. — Narcis Jenko 
je bez sumnje jedan od najboljih pi- 
saca novije hrvatske katoličke knji- 
ževnosti. Njegovo pero je snažno za- 
crtalo na polju naše pripovijesti i 
romana, a osobito se istakao lijepim 
jezikom, kakav se samo u Bosni i 
Hercegovini može čuti. Bio je skro- 
man franjevac (pravo mu je ime bilo 
fra Eugen Matić), idealna duša, ah 
teškom zahvaćen bolešću umro je 
krajem svjetskoga rata u 33. godini 
života. Zapravo je tek bio u prvom 
naponu svoga stvaranja. Jeronimsko 
Književno Društvo izdalo je njegove 
pripovijesti »Bosančice«. U »Hrvat- 
skoj Prosvjeti« izlazile su njegove 
novele, u Osijeku je izašao roman 
»Spiritus Procellarum«, a posljednje 
posmrtno njegovo djelo, roman »Obi- 
telj vojvode Hrvoja«, evo tek sada 
u izdanju Knjižnice Dobrih Romana. 
Ovo je prvi dio tog snažno napisa- 
nog historijskog romana, izdan 
ukusno i s velikim pijetetom prema 
nezaboravnom piscu. Drugi dio izla- 
zi budućeg mjeseca. Djelo je vrlo 
fino ilustrirao Gabrijel Jurkić. Pre- 
poručamo ovaj krasni roman, o ko- 
jem će u našem listu još potanje 
biti govora, pažnji sviju naši čita- 
telja. 

A. Freudenreich: GLUMA, stručni 
priručnik za ideologiju i praktičnu 
primjenu hrvatske pučke glume, izda- 
la zadruga »Sklad« (Mesnička ulica 
15.), Zagreb 1934., str. 464., cijena 
uvezanoj knjizi 100 Din. — Već smo 
najavili ovo djelo, koje je evo sada 
pred nama. Zaista lijepa, impozan- 
tna i vrijedna knjiga, koja će zani- 
mati svakoga, tko se bavi pučkom 
pozornicom. Poslužit će i za teorij- 
sku izobrazbu naši diletanata, a i kao 
praktični priručnik, u kojem će pri- 
ređivači pučkih gluma naći obilje do- 
brih savjeta i uputa. U knjizi ima 
427 slika, koje zorno predočuju ono, 
što se u njoj razlaže o pozornici, 
kostimima, vlasuljama, kulisama, re- 
žiji itd. Preporučamo ovu knjigu 
svim vođama diletanata. Još ćemo 
se na nju potanje osvrnuti. 

Dr Andrej Gosar: ZA NOV DRU- 
ŽABNI RED, izdala Družba sv. Mo- 
orja, Celje 1933. — Slovenska Dru- 
žba sv. Mohorja lijepo pokazuje, ka- 
ko takva književno-nakladna usta- 
nova, koja je u prvom redu osnova- 
na, da izdaje pučke knjige, može 
svoje izdavačko djelovanje proširiti 
i na izdavanje posve znanstvenih dje- 
la. Već nekoliko godina izdaje sa- 
brana djela najvećeg slovenskog so- 
ciologa dra Janeza Kreka. A sad evo 
i ovo golemo sociološko djelo dra 
Andreja Gosara, koje već tim, što 
opseže gotovo 600 stranica, budi i 
poštovanje i udivljenje. Tu dr Gosar 
govori o čovjeku, društvu i društve- 
nom životu, a glavni sadržaj knjige 


je razlaganje kršćanskog socijalnog 
aktivizma. Ima upravo predivnih 
stranica u ovoj knjizi, kojom se Slo- 
venci katolici mogu ponositi, a koju 
bi i svaki hrvatski katolički inteli- 
genat trebao da ima. 

Ambrozije Benković: KRŠĆANSKI 
NAUK, priručnik za članove Bratov- 
štine kršćanskog nauka, Teslić 1934., 
str. 32, cijena 2 Din. — Iako je ovaj 
mali katekizam izdan samo za usor- 
sku dekaniju u Bosni, može dobro 
doći svim duhovnicima, koji prakti- 
čno rade na polju Bratovštine kršćan- 
skog nauka. 

Dr Augustin Juretić: VJERONAUK 
I VJERSKE DUŽNOSTI ĐAKA, za- 
koni, pravilnici, rješenja i raspisi, 
Beograd 1934., str. 69, cijena 10 Din. 
— Ova praktična knjižica sama se 
po sebi preporuča vjeroučiteljima, 
odgojiteljima i roditeljima, koji mo- 
raju znati, na kakve su dužnosti u 
vjerskom pogledu vezani đaci. 

JERONIMSKO SVIJETLO, vjesnik 
Hrvatskoga Književnoga Društva sv. 
Jeronima, uređuje dr Ferdo Rožić, 
god. II., rujan 1934. — Ovaj pučko- 
prosvjetni časopis izašao je za Je- 
ronimski Dan u dvostrukom opsegu 
sa vrlo zanimljivim sadržajem. Dr 
Rožić nastavlja svoje članke o puč- 
kim piscima i pučkom pisanju, a dru 
Rudolfu Vimeru posvećuje tri stranice 
uspomena na tog velikog jeronim- 
skog pisca. Tu su još kratki nekro- 
lozi don Frani Buliću i B. Zeininge- 
ru, zatim pregled novih jeronimskih 
članskih izdanja i sve, što jeronim- 
ski povjerenici na početku nove se- 
zone treba da znadu. 

Glazba 

Prvi koncerat ove sezone u Hr- 
vatskom Glazbenom Zavodu u Za- 
grebu bio je violinski koncerat vir- 
tuoza Ljerka Spillera uz glasovirsku 
pratnju Evgena Vaulina 2. listopada. 
Lijepo je izveden ovaj program: Bee- 
thoven »Sonata u G-duru«, Cezar 
Franck »Sonata u A-duru« r Franjo 
Dugan »Sonata u g-molu«, Bach 
»Cisconna«, Paganini »iSonatina u 
e-molu« i Saint Saens »Rondo ca- 
priccioso«. Mladi umjetnik Spiller, 
koji je i u vanjskom svijetu stekao 
veliko priznanje (djeluje kao glaz- 
beni nastavnik u Parizu), opet je po- 
kazao svu savršenost svoje umjetno- 
sti i svoga virtuoziteta. 

Kazalište 

Svečana izvedba Lisinskijeve opere 
»Porin« bila je 4. listopada u prosla- 
vu stote godišnjice Hrvatskoga Ka- 
zališta u Zagrebu. Tako je to kla- 
sično hrvatsko operno djelo, koje od 
g. 1923. nije izvođeno, opet došlo na 
naš operni repertoar, na kojem bi 
trebalo i trajno da ostane. Izvedba 
je bila vrlo dobra, kazalište, hvala 
Bogu, puno. Prije izvedbe pročitan 
je spomen-govor dra Nikole Andrića 
u slavu kazališne stote godišnjice. 

Jedna od najboljih hrvatskih glu- 
mica, koja je prije petnaest-dvadeset 
godina bila vrlo popularna, jest gđa 



HRVATSKA GLUMICA 
VERA HRŽIĆ-NIKOLIĆ 

Vera Hržić-Nikolić. Njene uloge u 
mnogim dramama ostale su svima, 
koji su kada vidjeli njene glumačke 
nastupe, nezaboravne. Učitelji su joj 
bili slavni Andrija Fijan i Marija Ru- 
žička-Strozzi. Velika učenica velikih 
učitelja. A sad je nažalost pomalo 
zaboravljena. Tako je nedavno pro- 
šla nezapaženo i tridesetpeta godiš- 
njica, kako je prvi put nastupila kao 
glumica. 

Film 

»Slavenski plesovi« u zvučnom fil- 
mu. Početkom rujna je na ljubljan- 
skom velesajmu bila nada sve zani- 
mljiva priredba, na kojoj su izvede- 
ni najrazličitiji slavenski narodni ple- 
sovi počevši od hrvatskoga kola pa 
sve do najneobičnijih poljskih plesova. 
Ta je priredba i filmovana te je sada 
taj film (dug 900 m, režija Ferde 
Delaka) dovršen i 27. rujna prvi put 
izveden u Ljubljani. Slovenska ga 
kritika veoma hvali. U Zagrebu je 
taj film prvi put izveden 8. listopada 
u Capitol-kinu pred naročito pozva- 
nim gledaocima. Slike su zaista vrlo 
uspjele. I pojedini prizori raznih ple- 
sova lijepo su izabrani. Prevlađuju 
hrvatski i srpski plesovi iz sviju kra- 
jeva. Ima i starih hrvatskih plesova. 
Osim toga su još neki bugarski, slo- 
vački i poljski plesovi. Dakle nema 
od sviju slavenskih naroda. Film je 
svakako jedan od najboljih domaćih 
kulturnih filmova uopće, te svraća- 
mo na nj opću pažnju. 

Katolički bojkot protiv nepristoj- 
nih filmova u Americi, započet pro- 
ljetos, naišao je na velik odjek. Ota- 
da u Njujorku ide 25% osoba manje 
u kino, a u Čikagu dapače 60% ma- 
nje. Čini se, da će filmski producen- 
ti tim doista biti prisiljeni, da se 
ubuduće više nego dosad čuvaju sla- 
ti u svijet filmove sa sadržajem, koji 
vrijeđa ćudoredne osjećaje katolika 
i čestitih ljudi uopće': 

BREVIJAR KNEZA KRSTE FRANKAPANA 


Poznato je, da je Katarina, kći Vuka Krsta 
Frankapana (f 1652.), a supruga narodnog mu- 
čenika Petra Zrinskoga (f 1671.), napisala moli- 
tvenik »Putni tovaruš«, koji je, urešen 
drvorezima Elizabete Piccini i slikom frankapan- 
skoga grba, »pervič u štampi na svitlo dan i vno- 
gim pobožnim ljudem na uživanje i tovarištvo 
udiljen« god. 1661., ali nam žalibože nije saču- 
van nijedan primjerak toga prvoga izdanja. Po- 
znato je ljubljansko izdanje od god. 1715., na 
kojemu stoji: »Sada drugi put u štampi na svi- 
tlo ^dan i vnogim . . .«, no Kukuljević je vidio 
također ljubljansko izdanje od god. 1687. Pre- 
ma tome je ovaj molitvenik »Putni tovaruš« Ka- 
tarine Zrinske morao doživjeti tri izdanja, a u 
svemu se barem u jednome primjerku sačuvalo 
do naših dana samo najnovije izdanje »Januša 
Karla Mally-a, kranjske provincije knjigara« od 
god. 1715. Opisao ga je Ferdo Rožić u djelu Ma- 
tice Hrvatske »Posljednji Zrinski i Frankopani«. 

»M o 1 i t v e n e knjižice, vu koterih je 
među drugimi pobožnimi nauki i molitvami Ma- 
rijanski i mrtvečki oficium«, koje je po svjedo- 
čanstvu isusovca Baltazara Milovca napisala i 
god. 1560. izdala druga Katarina, potpuno su 
propale. Ova je hrvatska književnica bila kći 
Ferdinanda Frankapana, a supruga sigetskoga 
junaka Nikole Zrinskoga (f 1566.). Rodila mu je 
trinaestero djece, kojoj je posvetila mnogo maj- 
činske brige i ljubavi, ali je ipak našla volje i 
vremena također za sastavak ovoga molitve- 
nika, o kojemu se ne zna ništa potanje. Majka 
Nikoline Katarine Zrinske bijaše Marija Bran- 
kovićeva, kći Ivana Despota, sina Vukova, unuka 
Stjepanova, a praunuka Đorđa Despota, dok joj 
otac Ferdinand Frankapan bijaše brat Krsta 
(f 1527.) i sin Bernardina (f 1530.). 

Još i treća Katarina Frankapanka spada u ovaj 
red, ako i nije zaslužna izravno za hrvatsku 
knjigu, a to je kći Ivana Frankapana, koji je po- 
ginuo u krvavome razboju s Turcima na Krbav- 
skome polju dne 9. rujna 1493. Bila je udata za 
Madžara Gavru Perenja, koji je zaglavio u mo- 
hačkoj bitci god. 1526. Ova je obrazovana Ka- 
tarina ud. Perenji mnogo čitala knjige i ruko- 
pise iz bogate knjižnice svoga učenoga brata 
Franje Frankapana, kaločkoga nadbiskupa 
(f 1543.), a Madžari treba da su njoj zahvalni, 
što je na svoj trošak kod Jerolima Vektora god. 
1533. štampala madžarski prijevod poslanica 
s v. P a v 1 a a p o s t o 1 a, što ga je izradio nje- 
zin dvorski kapelan Benko Komjati. To je prvo 
do sada poznato tiskano djelo madžarskoga je- 
zika. 

Ako su evo samo ove triKatarine Fran- 
kapanke toliko voljele knjigu i duhovni na- 
predak svojih suvremenika, jasno je, da su mu- 
ške glave frankapanskoga roda pored zasluga na 
bojnome polju sigurno još više privrijedile za 
hrvatsku prosvjetu. Doista je tako. Ako se oba- 
zremo samo na starije doba, naći ćemo dosta 
potvrda za to. Eno Primož Trubar svjedoči, da 


je Bernardin Frankapan dao prevoditi sv. Pismo 
na hrvatski jezik, a sa svoje učenosti i književ- 
ne djelatnosti dobro su poznati i mnogi drugi 
Frankapani, kao na pr. Grgur, Iva Franjo, na- 
zvan Ferat, i t. d. No ovdje želimo iz toga vre- 
mena napose istaknuti jedino Bernardinova sina 
Krstu, poznatoga diplomatu i ratnika, koji je 
poginuo kod Varaždina dne 27. rujna 1527. u 
borbi protiv Habsburgovaca. 

Krsto Frankapan je autor vrlo drago- 
cjenoga književnog djela. On je čameći godi- 
nama u mletačkoj tamnici Torreselli kao zaro- 
bljenik zajedno sa svojom suprugom Apolonijom 
rod. Lang preveo s latinskoga jezika na njemač- 
ki i na svoj trošak kod tiskara Grgura de Gre- 
goriis u Mlecima god. 1518. izdao u četiri sto- 
tine komada »Njemačko-rimski brevi- 
j a r«, od kojega je sačuvano vrlo malo primje- 
raka, a kod nas nijedan. Kod nas se o toj knjizi, 
koja zaslužuje pažnju, znade vrlo malo. Bila 
je opisana u 224. broju »Obzora« od 29. rujna 
1933. pod naslovom »Brevir Krsta Frankapana«. 

U uvodu toga djela je istaknuto, da je prijevod 
sa latinskoga jezika, koji malo tko razumije, na 
njemački jezik preduzet zato, da se ljudi mogu 
pobožno moliti Bogu razumijevajući u duši ono, 
što jezikom svojim izgovaraju (mit dem Herzen 
vernehmen, was sie mit dem Mund aussprechen), 
a zatim se pripovijeda, kako je Krsto bio u boju 
zarobljen i da je do dne 31. listopada 1518., kada 
je naime brevijar izišao na svijet, on u tamnici 
već 53 mjeseca manje osam dana, a njegova vjer- 
na Apolonija, koja mu se u nevolji dobrovoljno i 
požrtvovno pridružila, 22 mjeseca, pa oni sada 
sebi krate dugo tamničarsko vrijeme ovim prevo- 
đenjem, eda ljudi, koji će se služiti njihovom 
knjigom, ne zaborave moliti Boga, da bude na 
pomoć prevodiocima i svima pravim kršćanima 
(ihr beiđer in euerer Andacht gegen der aller- 
hochsten, ewigen, gottlichen Majestat nicht ver- 
gessen zu bitten um Vergebung ihrer Šunde, 
Verleihung gottlicher Gnaden, Erledigung der 
Gefangnis und ewige Ruhe allen Christglaubigen 
Seelen). 

Inače ovo djelo sadrži potpuni tekst rimskoga 
brevijara na preko 500 stranica u obliku četvr- 
tine, a na prvim stranicama priopćen je zanim- 
ljiv kalendar s prigodnim pjesmicama mudrih 
misli za svaki pojedini mjesec. Izdanju dižu vri- 
jednost mnogobrojni drvorezi i inicijali. Po nji- 
ma je ovaj brevijar pravo remek-djelo ondaš- 
njega tiskarstva. Velikih drvoreza imade deset, 
a ostalih ukrasa gotovo na svakoj stranici. Oni 
potječu od različitih umjetnika, a najvrednije 
je izradio, čini se, Ivan Andrija Vavassore, kako 
se može suditi po monogramima. 

Ovim se brevijarom najozbiljnije pozabavio 
Nijemac Henry Thode, no kako je sveukupno 
njegovo istraživanje o našem Krstu Frankapanu, 
izneseno u prevrijednoj knjizi »Der Ring des 
Frangipani, Ein Erlebnis«, kod nas nažalost slabo 
zamijećeno, tako nije iza njega kod nas nasta- 

Naša su djeca uzdanica naša 
i radost naša. 

Treba da se brinemo za njihov tjelesni i du- 
ševni napredak! Nitko ne potrebuje toliko du- 
ševne hrane, koliko dijete . . ali majke često nisu 
u stanju da im je dovoljno dadu. Tu im treba da 
pomogne dobro dječje štivo, za kojim svako di- 
jete neprestano pruža ruke i kojemu se nepre- 
stano navraća. Tom dobrom dječjem štivu rodi- 
telji treba da mnogo žrtvuju. Mi našim rodite- 
ljima preporučamo prekrasni ilustrovani mjese- 
čnik »Malu Mladost«, koja godišnje stoji samo 
10 dinara! Uz nju preporučamo i 10 dječjih knjiga, 
koje je dosad izdala Knjižnica Dobre Djece, a od 
kojih svaka stoji (uvezana) samo 20 dinara! Na- 
rudžbe prima i uprava našeg lista. 


vljeno ni proučavanje ovoga brevijara, nego mu 
je tek Milutin Nehajev (Cihlar) u svome romanu 
»Vuci«, što ga je god. 1928. izdala Matica Hr- 
vatska, posvetio jedno poglavlje (XIV. na str. 
112. — 117., a ipak je ovaj Krstov književni rad, 
makar na njemačkome jeziku, i za nas sigurno 
bar toliko važan i vrijedan kao i njegov latinski 
govor papi Hadrijanu VI. od god. 1523., od ko- 
jega se sačuvao jedan (jedini?) tiskani primje- 
rak u londonskom British Museumu. 


I kad bi bila istina, da je ovaj brevijar prevela 
na njemački sama njegova supruga Apolonija, 
sestra salcburškoga nadbiskupa i kardinala Ma- 
tije Langa, i da mu je naš Krsto bio jedino na- 
kladnik, kako je nekada krivo mislio profesor 
Matija Mesić (13. Rad Jugoslavenske akademije 
od god. 1870.), ne bi se ova rijetka knjiga 
smjela izostaviti iz hrvatskoga kulturnoga in- 
ventara. 

A evo baš je sada na prodaju kod švicarske 
tvrtke H. Gilhofer & H. Ranschburg u Luzernu za 
800 (osam stotina) švicarskih franaka. Ovaj do- 
bro sačuvani, potpuni i neoštećeni primjerak po- 
tječe iz knjižnice knezova Dietrischsteina u Miku- 
lovu (Moravska). Sada se na tržištu u Švicarskoj 
cijeni na hiljade dinara, no ipak bi se kod nas 
moralo naći novca, da ga spasimo i dobijemo u 
svoje ruke već iz samoga poštovanja i zahvalno- 
sti prema Krstu Frankapanu, grofu i knezu senj- 
skomu, krčkomu i modruškomu. 

Kad od spominjanih knjiga naših Katarina 
Frankapani imademo tek jednu, ovdje nam se 
pruža prilika, da svakako nabavimo i kod sebe 
na uspomenu kasnijim pokoljenjima pohranimo 
barem Krstov brevijar, makar mu cijena bila i 
deset hiljada dinara. NIKOLA ŽIC 


11 RAZLOGA VAŠEG ZADOVOLJSTVA 



1. Konačno ste našli najbolji način kupovanja: kupovanje po ka- 
talogu Kastnera i Ohlera u Zagrebu. Dogovorite se, sjednite, 
birajte, naručujte! 

2 . Vašu narudžbu bacite u prvi poštanski sanduk i Vi ste se riješili 
velike brige jeftine nabave dobre robe. 

3. Poštar je na putu Kastneru i Ohleru, gdje čeka više od 230 
namještenika, da prouče Vaše želje. 

4. Vaša se narudžba preuzima, dodaju se upute i objašnjenja, tako 
da je Vaša narudžba tako jasna, kao da osobno pred nama 
stojite. 

5. Vaša se narudžba sastavlja. Iskusne sile biraju ono što će Vas 
razveseliti, vršeći ujedno prvu kontrolu. 

6. Druga kontrola prije pakovanja jamči, da je paket sastavljen 
točno po Vašim željama. 

.7. Stručni pakeri garantuju da ćete robu primiti tako, kao da ste 
je kupili preko puta. 

8. Još istog dana otprema se roba automobilima na kolodvor, 
odakle otputuje prvim vozom u Vaše mjesto. 

9. I nije prošlo par dana, već je Vaš poštar dočekao paket za Vas. 
Ispunili smo Vašu želju točno u vremenu, koliko treba jedno 
pismo amo i tamo. 

10. Eto, već je paket došao, gospođa neka ga prilikom preuzimanja 
pregleda, da li je u besprikornom stanju. Da ga nije netko prije 
V as otvorio ! 

u. I sve, svaki pojedini komad odgovara Vašim željama. Mora 
odgovarati željama, jer ćete nam ostati samo onda stalnom 
mušterijom, ako ste prvom pošiljkom potpuno zadovoljni. I to 
je konačno naš glavni cilj. 

Jamčimo, da ćete biti zadovoljni. Dogodi li se, da nešto nije u 
redu, zamjenjujemo robu ili vraćamo novac. 

Niste li još dobili kataloga, onda pišite nam odmah jednu kartu. 
Ako ste za štednju, postat ćete mušterijom trgovačke kuće 

KASTNER I OHLER, ZAGREB 

(Svršetak) 


Za dobru djecu 


JEGULJA 

Arnautska narodna priča 


Mladić stane uvjeravati kralja, da on ne zna 
straha, ali da se znade oduprijeti i svakoj na- 
pasti, pa ga je dugo molio, da mu preda i taj 
ključ. Obećavao je kralju, da ne će otključati 
zabranjena vrata, pa se tako kralj prevari i dade 
ključ zetu, kojega je ključ sada pržio kao živa 
vatra u njedrima, te nije mogao mirovati, dok 
ne vidi, što je u zabranjenoj sobi. I jednog dana 
svlada ga napast. On ode do one zabranjene 
sobe, turi ključ u bravu, okrene i otvori vrata. 
No u taj tren nasrne na nj grdna aždaja, pa kako 
je bio goloruk, bez oružja, ona ga proždriie, i 
vrata sobe zatvoriše se sama od sebe. 

Sav grad se uzbunio, kada su opazili, da je 
mladi junak nestao. Tražili su ga po svem dvoru, 
po čitavu gradu, ali nigdje mu ni traga ni glasa. 
Niti ga je tko vidio, niti čuo, kao da ga je zemlja 
progutala. I mlada kraljevna osta plačući i ku- 
kajući za svojim nesuđenim vojnom. 

Brat blizanac našega junaka pošao je svojim 
odabranim putem i nakon sličnih pustolovina 
dođe i on u neko kraljevstvo, zagleda se u kra- 
ljevnu i oženi se njom te 'življaše sretno i zado- 
voljno. Ali jednog jutra primijeti na svom prste- 
nu kap krvi. Potom je saznao, da mu je brata 
snašla nesreća. Odmah se spremi, pozove svoga 
psa i uzevši štap u ruke pođe da traži brata. Do- 
šavši do raskršća pas ga povede bratovim tra- 
gom do hana, gdje nađe kosti aždaje, a otale u 
grad, gdje se stane raspitivati za daljnju bratovu 
sudbinu. Slučajno se namjeri na Ćor Imera, koji 
je lutao naokolo tražeći svoga gospodara. Kada 
Ćor Imer opazi mladića sa zvijezdom na čelu. 
zlatnim štapom u ruci i psetom uza nj, pomisli, 
da mu je to gospodar, te izvan sebe od radosti 
pozdravi ga sretan, što ga je našao. Mladi stra- 
nac se začudi, da ga pozdravlja neznan čovjek, 
te mu reče, da ga ne poznaje. 

»Kako da ne poznaš?« reče. »Ja sam Ćor Imer, 
tvoj vjerni sluga, a ti si mladi junak, koji je ubio 
aždaju i oženio se kraljevnom, koja je gotovo 
oslijepila plačući za tobom.« 

Mladi se stranac dosjeti, da ga taj čovjek za- 
mjenjuje s bratom, te mu reče, da on nije onaj, 
komu se Ćor Imer obradovao, nego da ga i on 
traži, jer mu je brat. Kad mu je Ćor Imer sve 
ispričao, što se desilo, krenuše oba u kraljev 


dvor, da psa navedu na izgubljeni trag. Obila- 
zeći dvorom prođoše i kraj onih vrata, za ko- 
jima je bila aždaja. Mladićev pas zalaja tu i sta- 
de skakati na vrata, da ih provali. Pokušaše 
otvoriti, ali kako nije bilo ključa, udari brat 
zlatnom palicom u vrata, i ona se razvališe, a na 
njih nasrnu aždaja. I bila bi ih sve proždrla, da 
u mladića nije bilo zlatnog štapa, kojim on osi- 
nu aždaju tako, da je odmah pala i uginula. Me- 



KAD SE UGLEDAŠE OBA BRATA, OBRADOVAŠE SE..- 


đutim se iz aždajine utrobe čulo slabo lajanje. 
Bio je to onaj drugi pas, koji je osjetio miris 
svoga brata psa. Ćor Imer raspori neman, a 
iskoči joj iz utrobe najprije pas, a za njim izgu- 
bljeni đuvegija kraljevne. Kad se ugledaše oba 
brata i oba psa blizanca, obradovaše se i zagrliše, 
a onda pohitiše kraljevni i njenom ocu, da mu 
ispričaju sve, što im se desilo. 

iKralj se obradova, što mu se opet našao iz- 
gubljeni zet, pa naredi veliku gozbu u čast zetu 
i bratu mu, koji ga je izbavio. 

I Ćor Imeri se na toj gozbi dobro proveselio 
i nije se mogao dosta načuditi, kako mogu dva 
čovjeka, dva psa i dva štapa biti jedno drugom 
tako slični, kako ne može ni jaje da naliči ja- 
jetu. 

Pribiljezio Dr CIRO TRUHELKA 


KREVETI željezni, mjedeni i osta- 
lo čelično pokućtvo nabavit ćete 
najsolidnije i najjeftinije kod proiz- 
vađača : 

FILIP BAUM, ZAGREB 

Tel. 83-60 1. Dežmana 1 (Ppolaz Tuš&anac) 


TORBICE 

Fuzy-K:ov6ezi 

u svim veličinama 

TOME U SPISE (AHTENTSŠE), HOlflBRE, TOPU« 

za dame i sve vrsti kožnate robe 
Sada: 

Nova zgrada Zaklade, 

ugao Ilice 1 baruna Jelačlća. 


POKUĆTVO 

Kupujte dobro i jeftino sa skladi- 
šta: Stavko Mene, Zagreb, 
Vlaška ul. 70b (Nadbiskupska 
palača). Izrada i po narudžbi. Van 
Zagreba dostava autom bez tro- 
škova pakovanja. 

HAJKA JE STUP DRŽAVE 

U Francuskoj se drže kongre- 
si za zaštitu onih obitelji, koje 
imadu mnogo djece. Na jednom 
takvom kongresu rekao je je- 
dan govornik (bio je to Leche- 
valier, predsjednik trgovačke 
komore u Havru), da je pravi 
stup države majka, mnogo jači 
i sigurniji stup, nego što su ba- 
juneti, mitraljeze i topovi, jer 
je snaga države prije svega u 
tom, koliko u državi ima moral- 
no uzgojene djece, koja će biti 
prožeta ljubavlju prema domo- 
vini. A djecu daju majke. Zato 
majke s brojnom djecom treba 
država da pomogne svim mogu- 
ćim sredstvima. Dosad takvim 
majkama francuska država daje 
potporu, daje im polovičnu vož- 
nju na željeznicama, u svim ure- 
dima one imadu prednost te do- 
laze prije drugih na red, muževi 
takvih majka -imadu prednost u 
državnim službama, takve očeve 
ne smije nikakvo poduzeće otpu- 
stiti iz službe itd. I šta više, sada 
neki predlažu, da majke s broj- 
nom djecom dobiju stalnu dr- 
žavnu plaću, jer — vele — nje- 
no zvanje nosi veću odgovor- 
nost, nego učiteljsko zvanje. 
Mati dakle, koja ima — recimo 
— četvero djece, postala bi pre- 
ma tomu neke vrste državna na- 
mještenica s plaćom, da se mo- 
že što bolje posvetiti uzgoju 



NOVIH KNJIGA 


1. Danica, kalendar za god. 1935. 

2. Mayer: Krvavi sabor križevački 

3. Jedna poučna knjiga 

4. Šarić: Evanđelist III. 

5. Babić: Zdravlje sela 

6. Grmović: Pod čađavim krovom 

7. Blažević: Temelji kršć. života 

8. Horvat: Hrvatski preporod u 

Dalmaciji 

9. Cezner-Andrić: Domaćica u ku- 

hinji 

Samo 40 dinara 

DRUŠTVO SV. JERONIMA 

U ZAGREBU 


svoje djece. I što koja majka 
ima više djece, to bi joj veća 
bila mjesečna plaća. Jer majka 
je stup države, njoj treba pri- 
znati prvenstvo pred državnim 
činovnicima, pred političarima, 
pa i pred ministrima, kako je 
to predsjednik lanjskog francu- 
skoga kongresa za zaštitu broj- 
nih obitelji rekao. 

Tako eto u Francuskoj raste 
ugled matera s brojnom djecom. 
To treba da bude i kod nas. Što 
koja mati ima više djece, to više 
neka bude poštivana od sviju, a 
i pomagana od države. 

SADNJA PROLJETNOG 
CVIJEĆA U JESEN 

Kako je ugodno i lijepo, kad 
se u proljeće prošećemo u pri- 
rodi, a nailazimo na procvalo 
razno proljetno cvijeće, koje nas 
ne samo svojom ljepotom, već 
i mirisom mami na što duži bo- 
ravak vani! Kakav bismo imali 
užitak u prirodi, kad ne bismo 
u njoj nailazili na jaglace, zvon- 
čiće, visibabe, procjepke, snje- 
gulice, ljubice, đurđice i. t. d.? 
No budući da svaki od nas ne 
može to redovno uživati, veoma 
je ugodno, da i oni, koji imaju 
makar i mali vrtić, nastoje, da 
im proljeće donosi raznog miris- 
nog cvijeća. 

Sad je hora, da posadimo na 
vrtu lukovice od zumbula, tuli- 
pana, gladiola i ostalog proljet- 
nog cvijeća. Lukovice sada po- 
sađene ukorijene se tečajem zi- 
me, a na proljeće tjeraju sta- 
bljiku, iz koje se izvija lišće i 
puni cvjetovi. Naprotiv one lu- 
kovice, koje sadimo u proljeće, 
moraju u isto doba tjerati i u 
žile i u stabljiku, pa stoga sla- 
bije cvatu. 

Zemljište, u koje ćemo saditi, 
mora biti ponešto propusno, ali 
snažno te duboko prekopano i 
veoma usitnjeno. Lukovice se 
sade na retke u razmaku od 20 
do 25 cm. Isto takav neka je 
razmak između lukovica. Ma- 
lom ručnom lopaticom napravi 
se jama duboka do 10 cm, a u 
svaku se jamu metne po jedna 
krupna lukovica. Sad se jame 
poravnaju grabljama. Đurđice 

se sade na gušće i za polovicu 
pliće. Preko zime pokriju se cvi- 
jetne gredice tankim pokrovom 
lišća ili sječke ili borovih gran- 
čica i iglica. Da se odbiju miše- 
vi, možemo oko lukovica nasuti 
borove iglice ili pepeo iz kuhi- 
nje. U proljeće se skine pokrov, 
a kad cvijeće ocvate, onda se 
povade lukovice zumbula i tuli- 
pana i drugog cvijeća, pa se ču- 
vaju u hladnoj prostoriji sve do 
jesenske sadnje. Ostalo se cvi- 
jeće ne vadi iz zemlje odmah, 
već svake pete ili šeste godine. 
I u lonce se sade lukovice od 
tog ranog cvijeća, ali ga valja 
držati do pod kraj zime na hlad- 
nom mjestu, da se dobro uko- 
rijeni, a istom kad potjera sta- 
bljiku, iznese se i stavi na sun- 
čano i toplo mjesto. I. S. 


pUCAtta *2) j tUCAtli 

u « rtxs?itoj &u£L 

Ilica 728 tuca t2S 


„ Mala Mladost" donosi mnogo lijepih 
slika, priča, pjesmica, zagonetaka 
druge pouke i zabave 
Pretplata na cijelu god. samo 10 Din 


792 




Majka i dijete 

Dijete iza poroda. Dijete se ro- 
dilo. Spava prvi san nakon mučnoga 
puta, koji je prevalilo. Spava dugo. 
Prvi, a često i drugi dan ne može 
dosta da se ispava. Tek tada se sta- 
ne pravo gibati, protezati, hvatati 
ručicama po zraku, okretati lišće i 
vikati. Gladno je. Prvi put ga majka 
uzima k svojim prsima. I gle, dijete 
se svojim ustašcima hvata prsiju, kaj 
da je u tom već bog-te-pita otkad 
uvježbano. Ali prvi put nema još 
mnogo mlijeka, a to još nije ni ono 
pravo majčino mlijeko. Dijete krici, 
jer je gladno. Majci ga je žao. Ali 
ne treba gubiti nade. Sve će doći u 
svoj red. Ne valja djetetu ništa dru- 
go davati. Ono će već samo »navući« 
mlijeko svojim sisanjem, i što ga vi- 
še bude »vuklo«, to će ga više biti. 
Majka će i sama osjetiti, kako joj 
se prsa neumornim nastojanjem nje- 
na čeda upravo pune i kako dijete 
konačno dolazi do onog obilja ma- 
terinje hrane, koje je tako željno i 
potrebno. Dr E. N. 

Ako dijete ne voli jesti jaja, onda 
je dobro, da mu se žumanjak daje 
u juhi, i to ovako: žumanjak se raz- 
muti u tanjiru s malo mlijeka, a na 
to se onda nalije vrela juha. Vrlo 
je dobro, ako se žumanjak zamuti u 
kakao, koji se najprije skuha u vodi 
ili mlijeku. 

Dijete od treće do šeste godine 

obično nije majci više tolika briga, 
kao što je dojenče i malo dijete do 
treće godine. Ali krivo je misliti, da 
se za takvo dijete, za njegovu hra- 
nu i njegov razvoj ne treba više to- 
liko brinuti, jer da je najteže pro- 
šlo. S hranom je kod takvog djeteta 
možda doista lakše, ali ne smijemo 
zaboraviti, koliko je važan duševni 
razvoj djeteta od treće do šeste go- 
dine. Svaka mati zna, da u tim go- 
dinama dijete sve pita i da nepre- 
stano salijeće s pitanjem: »Zašto?« 
U tom smjeru eto djetetu u tim go- 
dinama treba posvetiti posebnu paž- 
nju, jer ako to zanemarimo, propu- 
štamo mnoge važne momente u du- 
ševnom razvoju djeteta. 

Jelovnik 

HRANA ZA MALOKRVNE 

Za malokrvne preporuča se hrana 
od telećih i goveđih jetara, pa evo 
nekoliko takvih jela: 

Juha od jetara. Od telećih jetara 
odstrani kožicu i sitno ih samelji. 
Polovinu pirjani s fino kosanim lu- 
kom na maslacu i pomiješaj zajedno 
s ostalim prijesnim jetrima u K litre 
juhe od mesa. U juhu metni sitno 
nasjeckanog peršinova lišća i zamu- 
ti je jednim žumanjkom. 

Riža s jetrima. Šoljicu punu opra- 
ne i čistom krpom osušene riže pir- 
jani u polovici žlice maslaca. Zatim 
nalijevaj malo pomalo toliko vode 
ili juhe od mesa, da riža nabubri, ali 
da ostane prilično suha. Sirova jetra 
samelji sitno, dodaj soli, bibera i 


malo fino kosanog luka pa primije- 
šaj u rižu i pirjani. 

Rajčice punjene jetrima. Nekoliko 
povećih rajčica operi, odreži poklop- 
čić i izdubi. Zatim ih napuni samlje- 
venim jetrima, koje si prije posoli- 
la, malo pobiberila te pomiješala 
s malo fino kosanog luka te namo- 
čenom i iscijeđenom žemljom. Tako 
punjene rajčice poklopi opet onim 
odrezanim poklopčićem pa ih posla- 
ži u plitku posudu, u kojoj si prije 
rastopila malo maslaca. Prži ih tako 
u poklopljenoj posudi oko 15 minu- 
ta na ploči štednjaka ili u otvorenoj 
pečenjari. 

Pržena jetra. Nareži jetra na odre- 
ske i umotaj u brašno. Tada ih s obje 
strane naglo preprži. Istom kad je 
jedna strana prepržena, posoli jetra 
s druge, još nepržene strane, jer ako 
ih prije posoliš, ostanu tvrda. Iz so- 
ka, u kojem su se jetra pržila, na- 
čini s vodom i brašnom umak te ga 
prelij preko jetara. Jedu se s kašom 
od krumpira i salatom. S. A. 

Zlato naše bane 


makaroni. špageti, 
rezanci ild 



Proizvod, tvornice 


fekatete 

/ ovo nas zanima 

Stanuje u crkvi. Lady Caillarđova 
u Londonu stanuje u napuštenoj 
škotskoj crkvici Belfry, koju je njen 
pokojni muž kupio, uredio djelo- 
mično kao muzej, a djelomično kao 
luksuzni stan. Tu su ostale na svo- 
me mjestu samo orgulje i zvono u 
zvoniku, koje je udešeno, da zazvo- 


ni, ako se pritisne na električno du- 
gme: to je udešeno tako za slučaj, 
da provale kakvi tatovi, pa da vlas- 
nica može zvonjavom zvati u pomoć. 
U muzejskom dijelu te bivše crkvice 
ima među ostalim 150 starinskih sa- 
tova, sve jedan ljepši od drugoga, 
pa je divota čuti, kad oni — ude- 
šeni na sekundu točno — o ponoći 
stanu odbijati sate. 

Za svaku ženu je potrebno, da ima 
u svojoj kući knjigu o kuhanju. Evo 
prilike, da sebi nabavi najnoviju ta- 
kvu knjigu, koja je izašla pod na- 
slovom: »Domaćica u kuhi- 
n j i« od Marije Cezner uz suradnju 
Stanke Andrić, naših suradnica. Knji- 
gu je izdalo Jeronimsko Književno 
Društvo među svojim izvanrednim 
izdanjima u vrlo lijepoj opremi. 

JE LI VAM POZNATO? 

1. Što se govori, tko je bio zadnji 
Kotromanić? 

2. Je li sačuvan plašt predzadnjeg 
bosanskog kralja? 

3. Kada je posljednji put pucao 
»turopoljski top«? 

4. Tko je nazvan »apostolom beč- 
kih muževa«? 

5. Tko je i kada nabavio prve or- 
gulje u Srbiji? 

6. Imaju li grkokatolici župnu cr- 
svu u Mlecima? 

7. Ime Nonni, često se čita u pri- 
povijestima katoličkog islandskog 
književnika Jona Svensson-a. Čije je 
to ime? 

ODGOVORI IZ PROŠLOG BROJA 

1. Po narodnom je pričanju hrvat- 
ska kneginja Tuga, jedna od ono se- 
dmoro maštovite braće, koja tobože 
dovedoše Hrvate na evropski jug, 
dobila predjel Poljica u Dalmaciji i 
tu udarila temelje svoga grada. 

2. Hrvatski narod u svojim priča- 
ma hoće, da ime sela Tugari u Polji- 
cama u Dalmaciji potječe od imena 
tobožnje hrvatske kneginje Tuge. 
Jer da je selo sagrađeno na mjestu 
Tugina grada. 

3. U Grčkoj dva mjesta podsjećaju 
na Hrvate, koji tu zastalno dopriješe 
za seobe na evropski jug. To su sela 
Harvati kraj Atene i Harvati kraj, 
Mikene na Peloponesu. 

4. U povijesti se staroga vijeka či- 
ta, da se sedam grčkih gradova tak- 
milo o slavu, koji je od njih Home- 
rovo rodno mjesto. To su: Argos, 
Atena, Hios, Itaka, Kima, Kolofon,, 
Pilas i Smirna. 

5. »Grčka vatra«, smjesa sumpora 
i raznih zapaljivih stvari, bijaše sred- 
stvo, što ga Grci upotrebljavahu u 
VII. stoljeću, u bojevima s arapskim 
ratnim brodovljem. 

6. »Grčku vatru« je po jednima izu- 
mio neki Sirac, a po drugim neki 
Grk Kalinikos. 

7. Kada je 1821. nastao ustanak 

Grka na Turke, pobuniše se i otočani 
Hydre, te 28. travnja 1821. proglase 
»Kraljevstvo Križa«, na brodovlju ra- 
zviju zastavu sa slikom Raspetoga,, 
ispod koje je pisalo: »S ovim, ili 
na dno!« M. T. M«. 

Sreća. Gost: »Hej, konobaru! Ne- 
tko mi je ukrao kišobran.« 

Konobar: »Imate baš sreću, go- 
spodine, — upravo je sada prestalo 
kišiti.« 

Postojanost. Trgovac (nasrtlji- 
vom agentu): »Ako mi još jedamput 
dođete, bacit ću vas kroz prozor na- 
polje!« 

Agent (radosno): »O, dobro da 
znam. Drugiput ponijet ću i uzorke 
našeg raznovrsnog stakla za pro- 
zore.« 

Nesporazum. Slavni profesor i an- 
tropolog drži predavanje o nekom 
crnačkom plemenu, u kome su žene 
vrlo malobrojne. Na pet muškaraca 
dolazi samo jedna žena. 

»Vidite, drage slušateljice,« obra- 
tio se on ženskom dijelu svoga au- 
ditoriuma, »tu imate najbolju pri- 
liku, da se brzo udate.« 

.Duboko uvrijeđene tri-četiri stu- 
đentkinje ustaju i napuštaju dvora- 
nu. Profesor brzo dodaje: 

»Gledajte, molim vas, nisam mislio, 
da vam se baš tako žuri!« 

Zdrava klima. Neki su izletnici sti- 
gli u stanovito selo na odmor. Kad 
su im seljaci donijeli mlijeko i ku- 
kuruzni kruh, upitali su ih, da li je 
taj njihov lijepi kraj i zdrav? 

»I te kako! Kad smo htjeli da po- 
svetimo novo groblje, morali smo 
mrtvaca pozajmiti iz susjednog mje- 
sta, jer kod nas nitko ne umire . . .,« 
glasio je odgovor. 

Osveta: Muž: »Za Boga, draga 
moja, budi pametna i ne pjevaj jav- 
no! Jučer si opet pjevala na čajan- 
ki kod Dulčićevih.« 



Žena: »Pa, kad su me toliko 
gnjavili.« 

Muž: »E, onda je to druga stvar. 
Htjela si im se osvetiti, zar ne?« 

Ljubezan sin. »Dragi oče! Za Tvoj 
imendam šaljem ti uz najbolje svoje 
želje i srebrnu tabakijeru. A pošto 
sam momentano ostao bez novaca, 
šaljem ti taj poklon uz pouzeće, 
tvoj sin Božidar.« 

Iskreno. Gospođa (ispraćajući 
liječnika, koji je pregledao njezinog 
teško bolesnog muža): »Doktore, ja 
nikako ne razabirem, kakva je to za- 
pravo bolest? Molim vas, budite is- 
kreni!« 

Liječnik: »Ako hoćete da bu- 
dem iskren, eto: ne razabirem ni ja.« 

Među profesorima. Profesor 
međunarodnog prava (koji 
ima kvrgavu glavu): »Gospodine ko- 
lega, molim vas, mogu li se po kvr- 
gama na glavi prosuditi duševne spo- 
sobnosti i karakter čovjeka?« 

Profesor psihijatrije (gle- 
dajući kvrge na glavi svog kolege): 
»Hm!... njegov karakter teže, ali 
karakter njegove supruge prilično 
točno.« 

A, to je nešto drugo! Milosti- 
va: »Slušajte, Marice, to je ipak ma- 
lo bezobrazno! Već pola sata stojite 
kod prozora i čistite moj novi ogr- 
tač. S kim to opet koketirate?« 

Marica: »Nemojte se ljutiti, mi- 
lostiva. Ja samo hoću da nadražim 
mladu gospođu, koja stanuje preko 
puta, jer ona još nema novog ogr- 
tača.« 

Milostiva: »A, to je nešto dru- 
go. Onda možete čistiti još pola 
sata.« 

Prikladna žena. A.: »Čujem, da se 
kaniš ženiti.« 

B. : »Da. Samo se ne mogu odlu- 
čiti, koju da uzmem!« 

A. : »Lako za to. Ja imam jednu 
znanicu, koja bi bila kao stvorena 
za tebe.« 

B. : »Kako to?« 

A.: »Prvo bogata je, a drugo po- 
sve je nijema.« 




24. Rusija i Japan su izgladili svoje 
nesuglasice, pa sad prestaje do- 
nekle opasnost rata. 

25. Novine pišu, da Njemačka i Polj- 
ska kane osnovati protufrancuski 
blok, ali u to se ne može vjero- 
vati. — Predsjednik francuske 
vlade Doumergue najavljuje, da 
će francuski ustav biti promije- 
njen tako, da vlada ne bude više 
toliko pod utjecajem parlamenta. 

26. Govori se, da se Njemačka kani 
opet vratiti u Društvo Naroda. 

27. Nj. Veličanstvo Kralj Aleksandar 
i Kraljica Marija otputovali u 
Sofiju u posjete bugarskom kra- 
lju i kraljici. Vrlo svečani doček. 

28. Iza Rusije i Afganistana primlje- 
na je u ovo malo dana i američka 
republika Ekvador u Društvo 
Naroda. 

29. U Austriji se javlja nastojanje, 
da bivši kancelar Dollfuss, koga 
su hitlerovci onako mučenički 
umorili, bude proglašen svecem, 
jer narod hrli k njegovu grobu 
na molitvu, te se javljaju već 
mnogi, koji su u svojim molitva- 
ma tu uslišani. 

30. Nj. V. Kradj i Kraljica vratili se 
iz Bugarske. — Iz Njemačke bje- 
že pred hitlerovskim terorom re- 
dom katolički vođe: tako su po- 
bjegli vođe katoličke omladine 
Trasolt i Wolker, a isto tako isu- 
sovac o. Muckermann, koji je is- 
prva nastojao oko zbliženja iz- 
među katolikš i narodnih socija- 
lista, ali je uvidio, da je jaz ne- 
premostiv. 

1. listopada: Pala vlada u Ru- 
munjskoj i Španiji. 

2. Dosadašnji predsjednik rumunj- 
ske vlade Tatarescu sastavio 
novu vladu, ali bez Titulescua, pa 
se neki boje, da to znači, da Ru- 
munjska okreće leđa Francuskoj. 

3. Lerroux sastavlja novu španjol- 
sku vladu, koja je umjereno de- 
sničarska. — Hitler se, vele, ženi 
jednom princesom iz saske bivše 
dinastije, te bi tim imao dobiti 
naslov vojvode. 

4. Nj. V. Kralj Aleksandar i Kra- 
ljica Marija otputovali u Fraa- 
cusku. 


DOBRIJ AN 


FOTOGRAFIRA NOGOMETAŠE 



Na tom svijetu nema 
nikakva alata, 
a da čika njime 
spretno ne barata. 



Pa vam i aparat 
fotografski ima, 
i samo da znate, 
kakve snimke snima! 



Danas je, gle, došo 
med nogometaše, 
hoće da ih slika, 
kako loptu praše. 


Pred golmana eno 
s aparatom stupi, 
u taj čas ga lopta 
baš po nosu lupi . . 

ZAGREBAČKOM PARKU 
MAKSIMIRU 
(Foto M. S.) 


Desno : S VR 


Zoro-aga, najstariji čovjek na svi- 
jetu, umro je u starosti od 160 go- 
dina. Neka je imao i samih 120, i to 
je dosta! Na njegovoj lješini prona- 
đeno- je, da je imao tri bubregaf 
Ogromna je važnost bubrega za zdra- 
vlje i dobar osjećaj, jer se preko njih 
izlučuju otrovi i razni produkti unu- 
trašnje izmjene. Kada obole bubrezi, 
obično oboli poslije koji drugi organ 
(srce!) radi neizlučenih otrova, koji 
pomalo truju te organe. — Bubrezi 
su rešeto za zdravlje! Što je balzam 
za rane, to je RADENSKA za čišćenje 
krvi i bubrege! Radi toga zdrav i do- 
bar osjećaj kod onih, koji redo- 
vito piju čuvenu RADENSKU, našu 
najbogatiju mineralnu vodu po razno- 
likosti sastavina, taj prirodni balzam 
za bubrege i krv! — Besplatne cje- 
nike i sve upute daje: Kupalište Sla- 
tina Radenci. 



NA KRMI PAROBRODA 
U SPLITSKOJ LUCI 
(Foto K. M.) 


IDBE ŽITA U LIČKOM SELU 
(Foto I. Marušić) 


Odgone ke iz broia 38. 

Kriptogram. Kako tko zna, onako 
i pjeva. 

Slovčanica. 1. Čarape. 2. Indolen- 
tan. 3. Teuta. 4. Anagram. 5. Jelo. 6. 
Termometar. 7. Evanđelje. 8. Doktor. 
9. Obrub. — Čitajte dobre romane. 

Odgonetke iz broja 3$. 

Knjige. 1. Monlaur: SuzanaL 2. Bi- 
nički A.: Ivan Hrvaćanin. 

Kemijska zagonetka. 1. Milovka. 2. 
Inje. 3. Nikalj. 4. Et-ir. 5. Rubin. 6. 
Augit. 7. Sava. 8. Olovo. 9. Gips. 10. 
Island. 11. Jod. 12. Arsen. — Od L 
do 12. Mineralogija. 


Odgonetke iz broja 40. 

Križaljka. Vodoravno: 2. Pag. 
5. Novisad. 8. Lipik. 9. Atena. 11. On- 
tario. 12. (Pas. — Okom i t o: 1. Pa- 
riš. 3. Lorient. 4. Gastain. 6. Rim. 7. 
Inn. iO. Ravan. 




ISPADANJE 
KOSE 

bolesti kose, tje- 
mena, orhuti, svrbež 
itd. oestaiu sigurno 
i brzo. Kosa opet 
puraste, korjen kose 
ojača upotrebom 

B1LJEVNE 
ISCRPINS 
KOPRIVA 

Cijena 1 bočici 
Din 20*— Proizvađa 
i stavlja u promet stara, god. 1599. osno- 
vana kaptolska ljekarna Sv. 

MAR JE, Zagreb, Dolac kraj Tržnice, 
ljekarnik Vlatko Bartulić 

Pa/ača Uzajamnog os/g . društva 
u Ljubljani 


UZAJAMNO OSIGURAVAJUĆE DRUŠTVO | 

Osnovano godine 190 0. n Ljubljani 

Kao takovo jest potpuno naše domaće društvo i jedino utemeljeno strogo na principu = 
uzajamnosti, zato pruža potpunu garanciju osiguranicima. — PRIMA: u osiguranje ne- = 
kretnine i pokretnine protiv šteta od požara i groma, staklo, staklane ploče i zvona protiv = 

šteta puknuća i rasprsnuća, te osiguranja protiv provalne krađe. ŽIVOTNA osiguranja u = 

svim kombinacijama, miraz djeci, preskrba za starost, te pučka osiguranja bez Liječničke = 

pregledbe do Din 20.000. — Tražite prospekte! - Sve uz najpovoljnije uvjete E 

Pouzdan / zastupnici primaju se uz dobre uvjete. 

Sve upute i obrazloženja davaju 

PODRUŽNICE odnosno GLAVNA ZASTUPSTVA: 

Zagreb, Starčevićev trg broj 6. — Telefon broj 25-57 
Beograd, Vaše Ćarapića ulica broj 10 Sarajevo, Vojvode Stepe Obala broj 4 = 

Split, Ulica 11 puka broj 22 Celje, Vodnikova ulica broj 2 

(slavni zastupnici u svim većim mjestima naše države kao / mjesni povjerenici 





Ilustrovani tjednik „ Obitelj 0 izlazi svake nedjelje. Pretplata 30 Din na tri mjeseca, za inozemstvo 4 dolara godišnje. Pretplata se plaća unaprijed 
Rukopisi se ne vraćaju. „Obitelj 0 izdaje Konzorcij Kuća Dobre Štampe. Za izdavača i uredništvo odgovara Dr Josip Andrić, glavni urednik „ Obitelji * * 

Zagreb, Trenkova 1. Adresa uredništva i uprave „Obitelji 0 : Zagreb, Trg Kralja Tomislava 21. i eli fon 54-17. Ček. rač. pošt. šted. br. 33.53af 
„Obitelj* se tiska u Tiskari Narodnih Novina u Zagrebu. Za tiskaru odgovara V. Kirin , Deželićtva ul. 2 

PRVI ANAMITSKI BISKUP MONS. 
TONG SA PRVIM SVEĆENICIMA. 
KOJE JE ON ZARED.O ZA SVEĆENIKE 
U APOSTOLSKOM VIKARIJATU U 
PHAT-TIEMU (AZIJA) 


Desno: 

KRALJEVIĆ JURAJ, ČETVRTI SIN 
ENGLESKOG KRALJA, ZARUČIO SE 
MARINOM, KĆERKOM KNEZA NIKOLE 
I KNEOINJE HELENE ORČKE 




Dolje: 

KRALJEVIĆ 
GONZALO, ŠESTI 
SIN ŠPANJOLSKOG 
KRALJA ALFON5A 
POGINUO JE 
NEDAVNO NA 
JEDNOJ AUTOMO- 
BILSKOJ NEZGODI 


NOVI UPRAVITELJ PAPINSKE 
RADIO STANICE U VATIKANSKOM 
GRADU P. SOCCORSI 


ADMIRAL KEISUKI OKADA, 
JAPANSKI PREDSJEDNIK VLADE, 
IGRA S £ U SVOM DOMU SA 
SVOJIM UN U Ć 1 Ć EM 











